Kʼaʼut ut Chanru Yiibʼanbʼilebʼ Xchʼutlebʼaal Kabʼl ebʼ laj Testiiw re li Jehobʼa?\nNigeria, najter ut li akʼ\nLi Santil Hu naʼaatinak chirix li Xnimajwal Awabʼejilal li Yos ut aʼan tzʼaqal naqatzol saʼebʼ li Chʼutlebʼaal Kabʼl rehebʼ laj Testiiw re li Jehobʼa. Ut chirix li Awabʼejilal aʼin kiʼaatinak li Jesus naq kixpuktesi li Raatin li Yos arin saʼ Ruuchichʼochʼ (Lucas 8:1).\nNekeʼkʼanjelak re xloqʼoninkil li Yos. Saʼebʼ li Chʼutlebʼaal Kabʼl nakʼuubʼamank chanru napuktesimank Xʼawabʼejilal li Yos (Mateo 24:14). Moko chixjunilebʼ ta li Chʼutlebʼaal Kabʼl juntaqʼeet xninqal ut xyiibʼankil, abʼan moko ninqalebʼ ochoch ta, ut wankebʼ wiibʼ malaj oxibʼ li chʼuut nekeʼoksink re. Wiibʼ oxibʼ chihabʼ anaqwan ak naabʼal li Chʼutlebʼaal Kabʼl xyiibʼamank xbʼaan naq kʼajoʼebʼ chik laj paabʼanel (maare xyiibʼamank oobʼ li Chʼutlebʼaal Kabʼl chiru jun kutan). Abʼan, chanru xeʼruuk xbʼaanunkil aʼin? (Mateo 19:26.)\nNayiibʼamank rikʼin li tumin li nekeʼxkʼe li junjunq chi chʼuut. Li tumin aʼin nekeʼxtaqla saʼ li molam rehebʼ laj Testiiw re li Jehobʼa re naq teʼxtoʼni rehebʼ li chʼuut li nekeʼraj xyiibʼankil malaj xaqabʼankil junaq li Chʼutlebʼaal Kabʼl.\nMoko tojbʼilebʼ ta li nekeʼxaqabʼank re. Saʼ naabʼal chi tenamit, wankebʼ li Nekeʼxaqabʼank rehebʼ li Chʼutlebʼaal Kabʼl. Ebʼ laj kabʼlanel aʼin ut li nekeʼraj tenqʼank, nekeʼxik saʼebʼ li junjunq chi chʼuut chi xaqabʼank Chʼutlebʼaal Kabʼl, ut nekeʼwulak saʼebʼ li naʼaj usta najt wankebʼ. Saʼ jalan chik tenamit saʼ li xtenamitebʼ ajwiʼ nekeʼxsikʼ ani t-iloq re chanru yook chi kanaak li Chʼutlebʼaal Kabʼl. Naabʼalebʼ laj paabʼanel nekeʼxnaw xbʼaanunkil li kʼanjel aʼin ut nekeʼxsi xhoonal re kʼanjelak. Saʼ li naʼaj bʼarwiʼ naxaqabʼaak li Chʼutlebʼaal Kabʼl aran ajwiʼ nekeʼelk laj paabʼanel li nekeʼraj tenqʼank. Saʼ xkʼabʼaʼ li xsantil musiqʼej li Jehobʼa ut ebʼ laj paabʼanel, naruhank xbʼaanunkil chixjunil li kʼanjel aʼin (Salmo 127:1; Colosenses 3:23).\nKʼaʼut nokooruuk xxaqabʼankil li Chʼutlebʼaal Kabʼl saʼ chixjunil li Ruuchichʼochʼ?\nChanru Kʼuubʼanbʼilebʼ li Xchʼutam ebʼ laj Testiiw re li Jehobʼa?\nMa nakaawaj xnawbʼal chanru kʼuubʼanbʼil ebʼ li qachʼutam? Naq tatwulaq saʼ li chʼutam, twulaq chaawu chanru nokooʼeʼxtzol rikʼin li Santil Hu.


Li Santil hu HECHOS 1\nLix Yehom Xba̱nuhomeb li Apóstol\nLi Dios quixyechi'i li Santil Musik'ej reheb li ralal xc'ajol\n1 Sa' li xbe̱n hu quintz'i̱ba a̱cuiq'uin, at Teófilo, quintz'i̱ba retalil chixjunil li jo' q'uial quixc'ut ut quixba̱nu li Ka̱cua' Jesús chalen nak quixtiquib lix c'anjel sa' ruchich'och' 2 toj sa' li cutan nak quic'ame' sa' choxa. Nak toj ma̱ji' naxic sa' choxa, riq'uin xcuanquil li Santil Musik'ej, quixye reheb c'a'ru tento te'xba̱nu lix apóstol li quixsiq'ueb ru. 3 Nak ac xrahobtesi̱c ut ac xcamsi̱c, quicuacli cui'chic chi yo'yo ut quixc'utbesi cui'chic rib chiruheb. Ca'c'a̱l cutan quicuan sa' ruchich'och' ut nabal sut quixc'utbesi rib chiruheb re nak te'xnau chi tz'akal nak quicuacli cui'chic chi yo'yo. Quixch'olob xya̱lal chiruheb chanru nak ta̱cua̱nk xnimal xcuanquilal li Dios sa' xbe̱neb li tenamit. 4 Nak toj cuan sa' xya̱nkeb li Jesús quixye reheb chi jo'ca'in: —Inc'a' texxic sa' jalan na'ajej. Texcana̱k ban Jerusalén roybeninquil li Santil Musik'ej li yechi'inbil e̱re xban li Dios Acuabej, li ac xinye e̱re la̱in. 5 Ya̱l nak laj Juan quicubsin ha' riq'uin ha'. Abanan anakcuan a' chic lix cuanquilal li Santil Musik'ej te̱c'ul chi se̱b ut a'an chic ta̱cua̱nk e̱riq'uin, chan.\nLi Jesús quic'ame' sa' choxa xban li Dios\n6 Eb li apóstol li ch'utch'u̱queb aran que'xpatz' re li Jesús: —At Ka̱cua', ¿ma anakcuan ta̱q'ueheb cui'chic xcuanquileb laj Israel re te'xtakla cui'chic rib xjuneseb? chanqueb. 7 Quichak'oc li Jesús ut quixye reheb: —Ma̱cua' e̱re la̱ex xnaubal li c'a'ak re ru a'in. Ca'aj cui' li Dios Acuabej nana'oc re jok'e tixba̱nu xban nak ca'aj cui' a'an yal re sa' xbe̱n chixjunil. 8 La̱ex te̱c'ul le̱ cuanquil nak ta̱cha̱lk li Santil Musik'ej e̱riq'uin. La̱ex chic texch'oloba̱nk resilal chicuix la̱in arin Jerusalén, aran Judea ut Samaria. Jo' ajcui' yalak bar jun sut sa' ruchich'och' te̱ch'olob li xya̱lal, chan. 9 Nak quirake' xyebal chixjunil a'in quic'ame' sa' choxa li Jesús xban li Dios. Yo̱queb chirilbal nak quichal jun li chok ut quimukun sa' li chok. Ut inc'a' chic que'ril ru. 10 Toj yo̱queb ajcui' chirilbal nak yo̱ chi xic li Jesús sa' choxa nak xaka̱mileb cuibeb li cui̱nk chiruheb. Sakeb li rak'. 11 Ut que'xye reheb: —Ex cui̱nk aj Galilea, ¿C'a'ut nak yo̱quex chi iloc sa' choxa? Li Jesús li xcuan sa' e̱ya̱nk ut xc'ame' sa' choxa, a'an ta̱cha̱lk cui'chic. Chanru nak xeril chi xic sa' choxa, jo'can cui'chic nak te̱ril nak yo̱k chi cha̱lc, chanqueb reheb.\nQuixakaba̱c laj Matías chok' apóstol chok' re̱kaj laj Judas\n12 Chirix a'an eb li apóstol que'cube chak sa' li tzu̱l Olivos ut que'co̱eb cui'chic Jerusalén. Li tzu̱l a'an nach' cuan riq'uin li tenamit Jerusalén, jun kilómetro tana xnajtil, jo' xnajtil li naru neque'xbeni sa' li hiloba̱l cutan. 13 Nak que'cuulac Jerusalén que'take' sa' xca' tasal li cab li neque'hilan cui' nak cuanqueb Jerusalén. A'aneb laj Pedro, laj Juan, laj Jacobo, laj Andrés, laj Felipe, laj Tomás, laj Bartolomé, laj Mateo, laj Jacobo li ralal laj Alfeo, laj Simón li na-oquen sa' xya̱nkeb li jun ch'u̱tal Celote neque'xye reheb, ut laj Judas li ralal laj Jacobo. 14 Chixjunileb a'an yo̱queb chi tijoc chi junajeb xch'o̱l rochbeneb li ri̱tz'in li Jesús ut lix María lix na'. Ut cuanqueb ajcui' ixk yo̱queb chi tijoc rochbeneb. 15 Sa' eb li cutan a'an jun ciento riq'uin junmay chixjunileb laj pa̱banel li ch'utch'u̱queb aran. Laj Pedro quixakli sa' xya̱nkeb ut qui-oc chixyebal reheb: 16 —Ex inherma̱n, tento nak ta̱uxma̱nk li tz'i̱banbil sa' li Santil Hu li quic'ute' chiru li rey David xban li Santil Musik'ej chirix laj Judas li quik'axtesin re li Jesús reheb li que'chapoc re. 17 Laj Judas, a'an raj jun sa' kaya̱nk sa' li c'anjel a'in. 18 Riq'uin lix tojbal li quiq'uehe' re xban nak quixba̱nu li ma̱usilal, quilok'e' jun li ch'och'. Quixyatz' rib ut nak quit'ane' chi xulxu, quichire' ut qui-el chak chixjunil sa' lix sa'. 19 Qui-el ut resil a'an sa' xya̱nkeb chixjunileb li cuanqueb Jerusalén. Jo'can nak Acéldama neque'xye re li na'ajej a'an sa' li ra̱tinoba̱leb. A'an naraj naxye “Lok'bil riq'uin quic'.” 20 Quic'ulman chi jo'can xban nak sa' li hu Salmos tz'i̱banbil retalil li naxye chi jo'ca'in:\nChicana̱k ta lix na'aj chi ma̱c'a' chic cuan chiru. Ut ma̱ ani ta chic chi cua̱nk sa' lix muheba̱l. (Sal. 69:5)\nUt naxye ajcui':\nJalan ta chic chiq'uehek' chok' re̱kaj sa' lix c'anjel. (Sal. 109:8)\n21 Jo'can nak tento takaxakab junak chok' re̱kaj laj Judas. Cuanqueb cui̱nk sa' kaya̱nk que'ochbenin chak ke nak toj cuan li Jesús sa' kaya̱nk, 22 chalen nak quicubsi̱c chak xha' li Jesús xban laj Juan ut toj chalen nak quic'ame' sa' choxa chiku. Jun reheb li cui̱nk a'an naru takaxakab chok' re̱kaj laj Judas re nak tixch'olob ajcui' xya̱lal nak quicuacli cui'chic chi yo'yo li Jesús sa' xya̱nkeb li camenak, chan laj Pedro. 23 Que'xxakab laj José li neque'xye Barsabás re. Aj Justo lix c'aba' jun chic neque'xq'ue. Ut que'xxakab ajcui' laj Matías. 24 Ut que'oc chi tijoc ut que'xye: —At Ka̱cua', la̱at nacanau chanru li ra̱m li junju̱nk. Jo'can nak nakatz'a̱ma cha̱cuu nak ta̱c'utbesi chiku ani reheb li cuib a'in ta̱sic' ru re ta̱cana̱k chi c'anjelac chok' re̱kaj laj Judas. 25 A'an tixc'ul xcuanquil chi c'anjelac chok' apóstol. Tixba̱nu li c'anjel li quixtz'ekta̱na laj Judas xban li inc'a' us quixba̱nu. Laj Judas co̱ sa' li na'ajej chixtojbal xma̱c bar xc'ulub cui' xic, chanqueb. 26 Jo'can nak que'xbu̱li rix li ani ta̱cana̱k chi c'anjelac. Ut nak ac xe'bu̱lic, li c'anjel a'an quicana sa' xbe̱n laj Matías. Ut sa' ajcui' li ho̱nal a'an laj Matías qui-oc chok' apóstol sa' xya̱nkeb li junlaju chic.


Nm 11 QQC - Sa' jun kutan eb' laj Israel ke'ok chi - Bible Search\nNm 10 Nm 12\nEb' laj Israel ke'xwech' rix li Yos\n1Sa' jun kutan eb' laj Israel ke'ok chi xwech'inkil rix li Qaawa' xb'aan li ch'a'ajkilal wankeb' wi'. Naq kirab'i a'an li Qaawa', k'ajo' naq kichalk xjosq'il ut kixk'at li junqre li na'ajej wankeb' wi'. 2Li tenamit ke'xtz'aama xtenq'ankil chiru laj Moisés, ut a'an ki'aatinak chirixeb' chiru li Qaawa'. Toja' naq kichupk li xam. 3Jo'kan naq li na'ajej a'an Taberá ke'xk'e cho'q xk'ab'a', xb'aan naq aran li xxam li Qaawa' kichalk sa' xb'eeneb'.\n4Sa' xyanqeb' laj Israel wankeb' laj ab'l tenamit li junes wa'ak neke'xk'oxla. Toja' naq eb' laj Israel ke'ok chi wech'ink rik'in xyeeb'al: “Ani tawi' tk'ehoq qatib' re tqatzeka? 5K'ajo' naq najultiko'k qe eb' li kar naqatzeka aran Ejiipt, ut eb' li kok' k'um, li ki'il q'een, eb' li seb'ooy ut li anx. 6Ut anaqwan ink'a' chik naqakuy! Maak'a' chik naqil: ka'ajwi' li maná”, chankeb'.\n7Li maná chanchan riyajil li kulantr, ut q'an xb'onol chanchan li xq'ol che'. 8Eb' li poyanam neke'xik chi xxokb'al ut neke'xke' malaj yal neke'xteni chiru pek; chirix chik a'an neke'xchiq sa' uk'al, ut wan naq neke'xyiib' xk'ulujeb'. Li xsahil chanchan li wa yiib'anb'il rik'in aseeyt. 9Naq nakub'e chaq li xchu'ke sa' xb'eeneb' li xmuheb'aaleb' laj Israel chiru q'oqyink, nat'ane'k ajwi' li maná.a\n10Laj Moisés kirab'iheb' chi yaab'ak li tenamit; nayaab'ak li xjunkab'al li junjunq sa' rokeb'aal li xmuheb'aal. Toja' naq k'ajo' wi' chik naq kijosq'o'k li Qaawa'. Laj Moisés ajwi' ink'a' kiwulak chiru 11ut kixye re li Qaawa': “K'a'ut naq ra nakab'aanu we laa'in aj k'anjel chawu? K'aru linmaak chawu naq xateneb' sa' inb'een rilb'aleb' chixjunil li tenamit a'in? 12Ma laa'in tab'i' xinsiyank re chixjunil li tenamit a'in? Ma laa'in tab'i' xin'alank reheb', re naq taaye we: «K'ameb' aawik'in jo' naq laj ilol k'uula'al naxq'alu li k'uula'al toj natu'uk; k'ameb' aawik'in toj sa' li ch'och' kinyeechi'i sa' jurament reheb' li xna' xyuwa'eb'?». 13B'ar tintaw tib' laa'in re xk'eeb'al reheb' chixjunil li tenamit a'in li yookeb' chi yaab'ak chiwu: «K'e qatib' chiqatzeka», chankeb'. 14Ink'a' chik ninkuy rilb'aleb' chixjunil li tenamit a'in injunes: q'axal ch'a'aj cho'q we. 15Wi jo'kan yooqat we, q'axal us naq taawisi linyu'am, wi yaal naq nikinaara. Chi jo'kan ink'a' chik tin'iloq rahilal jo' li yookin chi xk'ulb'al anaqwan”, chan laj Moisés.\n16Ab'anan li Qaawa' kichaq'ok ut kixye re laj Moisés: “Ch'utub'eb' we lajeeb' xkaak'aal (70) xtiixilaleb' laj Israel, eb' li ch'olch'o chawu naq tiixeb' ut aj tz'iib'eb'. K'ameb' chiru li Loq'laj Na'ajej, ut wanqeb' aran aawochb'een. 17Laa'in tinkub'eeq chi aatinak aawik'in aran; tink'e reheb' kach'inaq li musiq'ej wank aawik'in re naq tate'xtenq'a chi rilb'al li tenamit a'in. Chi jo'kan ink'a' wanqat aajunes. 18Taaye ajwi' reheb' li tenamit: Santob'resiiq eerib' xb'aan naq wulaj textzekanq tib'. Xexwab'i chi q'oqonk rik'in xyeeb'al: «Ani taak'ehoq tib' chiqatzeka? Q'axal sa chik naq xoowank aran Ejiipt». Jo'kan naq li Qaawa' tixk'e eetib' re teetzeka. 19Moko yal jun kutan ta, chi moko wiib', oob', lajeeb' malaj junmay kutan textzekanq tib', 20jun po b'an textzekanq tib', toj reetal taa'elq sa' eeru'uj ut teexawa eerib', xb'aan naq xetz'eqtaana li Qaawa' li wank sa' eeyanq ut xexq'oqonk chiru rik'in xyeeb'al: «K'a'ut naq koo'elk chaq Ejiipt?»”.\n21Kixye laj Moisés re li Qaawa': “Eb' li tenamit wochb'een, wankeb' lajeek'aal xkab' o'q'ob' mil (600,000), ut laa'at yookat chi xyeeb'al naq taak'eheb' chi tzekank tib' chiru jun po? 22Us ta raj te'kamsiiq chixjunileb' li karneer ut eb' li wakax, ma taatz'aqloq tab'i' reheb'? Us ta raj taach'utub'amanq chixjunileb' li kar wankeb' sa' li palaw, ma taatz'aqloq ta reheb'?”, chan laj Moisés.\n23Kichaq'ok li Qaawa' ut kixye re laj Moisés: “Ma nakak'oxla laa'at naq maak'a' inwankil chi xb'aanunkil a'in? Anaqwan taawil ma taa'uxmanq li naxye li waatin malaj ut ink'a'”, chan li Yos.\n24Toja' naq ki'elk laj Moisés ut koxye reheb' li tenamit li xyehom li Qaawa'. Chirix chik a'an kixch'utub'eb' li lajeeb' xkaak'aal chi xtiixilaleb' li tenamit ut kixxaqab'eb' chi xsutam li Loq'laj Na'ajej. 25Li Qaawa' kikub'e chaq sa' li choql, kiraatina laj Moisés ut kixk'e reheb' li lajeeb' xkaak'aal chi tiixil winq kach'inatq li musiq'ej wank rik'in laj Moisés. Sa' li honal a'an, naq ki'ok li musiq'ej rik'ineb', ke'xtikib' aatinak jo' propeet; ab'anan ink'a' chik ke'aatinak chi jo'kan moqon.\n26Wiib' reheb' li lajeeb' xkaak'aal ink'a' koheb' sa' li Loq'laj Na'ajej, ke'kanaak b'an sa' li xmuheb'aaleb': aj Eldad xk'ab'a' li jun, ut li jun chik aj Medad. Eb' a'an sik'b'ileb' ru winq, ut sa' xb'eeneb' ajwi' a'an kikub'e chaq li musiq'ej ut ke'aatinak jo' propeet. 27Toja' naq jun saaj al koho sa' aanil chi xyeeb'al re laj Moisés: “Laj Eldad ut laj Medad yookeb' chi aatinak jo' propeet sa' xmuheb'aaleb' li tenamit”, chan.\n28Toja' naq laj Josué, ralal laj Nun, li chalen toj sa' xsaajilal naxtenq'a laj Moisés, kixye: “At qaawa' Moisés, ram chiruheb' li aatinak”, chan.\n29Ab'an laj Moisés kixye re: “Ma xat-ok chinkaqalinkil? Us raj naq chixjunil li xtenamit li Qaawa' te'aatinaq jo' propeet ut te'xk'ul li xMusiq' li Qaawa'!”, chan.\n30Toja' naq laj Moisés rochb'eeneb' li xtiixilaleb' laj Israel ke'sutq'iik sa' li xmuheb'aaleb'.\n31Li Qaawa' kixtaqla chaq jun kawil iq', li kixk'am chaq naab'aleb' laj tonq' ut kolxtuub'eb' sa' xb'eeneb' li xmuheb'aaleb' laj Israel. K'ajo' li xk'ihaleb' laj tonq' ke'chalk chaq sa' xjayal li palaw! Wankeb' sa' xka'pak'alil li xmuheb'aaleb' jo' najtil neke'b'eek li poyanam chiru jun kutan, ut kaahib' k'utub' xteram ke'wulak. 32Eb' li tenamit ke'xnumsi chixjunil li kutan ut chixjunil li q'oqyink chi chapok tonq'. Li ani ink'a' k'i kixxok, yal lajeeb' b'uuy ajwi' kixxok. Ut ke'xhel li maná chi xsutam li xmuheb'aaleb'.b\n33Ab'an, toj wank ajwi' li xtib'el laj tonq' sa' reheb', naq kichalk xjosq'il li Qaawa' sa' xb'een li tenamit ut kixrahob'tesiheb' rik'in jun xnimal rahilal. 34Li na'ajej a'an, Kibrot-Atabá ke'xk'e cho'q xk'ab'a', xb'aan naq aran ke'xmuq li tenamit li junes wa'ak ke'xk'oxla.\n35Moqon li tenamit ke'elk aran Kibrot-Atabá, koheb' Jaserot ut aran ke'kanaak.


Awabʼej Chaabʼil ut Maaʼus Xnaʼlebʼ | Li Santil Hu ut li wank chisaʼ\nKeʼxkʼojobʼ wiibʼ li awabʼejilal saʼ li tenamit Israel ut naabʼal rehebʼ li awabʼej aʼin keʼxtzʼeqtaana li Jehobʼa. Ebʼ laj Babilonia keʼxjukʼ li tenamit Jerusalen\nNAQ kijachmank li tenamit Israel moko ak naabʼal chihabʼ ta xnumik naq laj Salomon kixtzʼeqtaana li Jehobʼa. Kikʼulmank chi tzʼaqal joʼ kixye chaq li Jehobʼa. Laj Rehoboam, li ralal laj Salomon, kiʼok choʼq ruuchil ut kixjolomi li tenamit Israel. Xbʼaan naq kaw kiʼok chi taqlank, lajeebʼ rehebʼ li teep keʼelk rubʼel li xʼawabʼejilal. Li wiibʼ chi teep li inkʼaʼ keʼxqʼet ribʼ chiru li xʼawabʼejilal laj David li wank Jerusalen, keʼkanaak rubʼel xʼawabʼejilal li tenamit Juda.\nSaʼ xkʼabʼaʼ naq ebʼ li awabʼej aʼin inkʼaʼ keʼabʼink chi moko kawebʼ ta li xpaabʼal, moko najt ta chik keʼwank saʼ tuqtuukilal chi moko us ta chik keʼelk saʼebʼ li xʼawabʼejilal. Li 10 chi teep re Israel qʼaxal yiibʼru kixbʼaanu xbʼaan naq chalen saʼ xtiklajik ebʼ li awabʼej keʼxchʼik li bʼalaqʼil paabʼal saʼ li tenamit. Li Yos kixtaqlahebʼ li xpropeet joʼ laj Elias ut laj Eliseo re naq teʼxjal xnaʼlebʼ, usta keʼwaklesink kamenaq moko keʼabʼink ta. Joʼkan naq, li Yos kixkanabʼ naq ebʼ laj Asiria teʼreechani li tenamit Israel.\nAk xnumeʼk jun siʼeent chihabʼ xbʼaanunkil aʼin naq li Yos kiraqok aatin saʼ xbʼeenebʼ laj Juda. Ebʼ li xpropeet li Yos keʼxqʼus ebʼ li awabʼej abʼan wiibʼ oxibʼ ajwiʼ keʼabʼink ut keʼok xkʼeebʼal xnaʼlebʼ li tenamit. Ut jun rehebʼ aʼan li awabʼej Josias. Li awabʼej aʼin kixkʼe xchʼool chi xsachbʼal xnaʼajebʼ li pechʼbʼil yos ut kixyiibʼ wiʼ chik li Rochoch li Jehobʼa. Naq yookebʼ xyiibʼankil li ochoch aʼin, keʼxtaw li chaqʼrabʼ li kikʼeheʼk chaq re laj Moises. Joʼkan naq, chi sa saʼ xchʼool laj Josias kiʼok chi kʼanjelak chi kaw re xmesbʼal li naʼaj.\nAbʼanan, li keʼkanaak chi awabʼejink saʼ xnaʼaj laj Josias moko keʼxkʼam ta re rikʼin. Joʼkan naq, li Jehobʼa kixkanabʼ naq ebʼ laj Babilonia teʼreechani li tenamit Juda ut teʼxjukʼ li tenamit Jerusalen ut li Rochoch li Yos. Ut li keʼkoleʼk, keʼkʼameʼk Babilonia choʼq moos, ut li Yos ak kixye chaq naq tnumeʼq 70 chihabʼ re naq teʼsutqʼiiq saʼ xtenamitebʼ. Ut chiruhebʼ li chihabʼ aʼin, maaʼani chik kinaʼajink saʼ li tenamit Juda.\nLi Yos kixye naq maaʼani rehebʼ li ralal xkʼajol laj David tnaʼajinq saʼ li xkʼojaribʼaal, kaʼajwiʼ li Sikʼbʼil Ru. Rikʼinebʼ li xnaʼlebʼ li ralal xkʼajol laj David keʼxkʼutbʼesi naq li winq moko yoobʼtesinbʼil ta re awabʼejink. Kaʼajwiʼ li Sikʼbʼil Ru truuq xbʼaanunkil aʼin. Joʼkan naq li Jehobʼa kixye re li xraqijebʼ li awabʼej aʼin: «Taaʼawabʼejinq saʼ xbʼeen li rochoch laj Jakob chi junelik, ut li xnimal awabʼejihom inkʼaʼ taalajq taaʼosoʼq» (Lucas 1:33).\n(Isinbʼil chaq saʼ 1 Reyes, 2 Reyes, saʼ 2 Cronicas tasal 10-36 ut saʼ Jeremias 25:8-11.)\nKʼaʼut keʼxjach li tenamit Israel ut kʼaru kikʼulmank rikʼin li wiibʼ chi awabʼejilal aʼin?\nKʼaru kixkʼul li xʼawabʼejilal laj David, ut kʼaʼut?\nRikʼin li kixkʼul laj Jonas, kʼaru naxkʼut chiqu chirix li Jehobʼa? (Chaawil li kaaxukuut.)\nAk xjachmank saʼ wiibʼ li tenamit Israel naq li Jehobʼa kixtaqla laj Jonas li propeet saʼ najtil tenamit Ninive re xyeebʼal rehebʼ laj rahobʼtesinel naq li Yos traqoq aatin saʼ xbʼeenebʼ. Kʼajoʼ naq kixuwak laj Jonas joʼkan naq kixjal xbʼe. Toj maajiʼ ajwiʼ nawulak, naq li Yos kixbʼaanu naq jun li nimla kar tnuqʼuq re. Saʼ xsaʼ li kar wank laj Jonas naq kiʼok chi tijok ut li Yos kixbʼaanu naq txaʼwaaq saʼ xchaqiʼal ru li chʼochʼ. Ak xkʼulmank li sachbʼachʼoolej aʼin naq laj Jonas koho Ninive ut kixbʼaanu chaq li kʼanjel.\nUsta ak xtzol naq tento t-abʼinq, toj maajiʼ naxnaw toqʼobʼank u. Ebʼ laj Ninive keʼxpaabʼ li kixye laj Jonas ut keʼxyotʼ xchʼool ut li Jehobʼa kixkuyebʼ xmaak. Naq laj Jonas kiril aʼin, kʼajoʼ naq kichalk xjosqʼil. Li Jehobʼa kixbʼaanu li xkabʼ sachbʼachʼoolej re xkʼutbʼal chiru laj Jonas chanru ttoqʼobʼanq u. Wi nakaawaj xnawbʼal, chaawil xsaʼ li hu Jonas.


ROMANOS 5 KEK - Chanru nak natauman li ti̱quil - Bible Gateway\nROMANOS 5 Kekchi (KEK)\nChanru nak natauman li ti̱quil chˈo̱lej\n5 Joˈcan ut nak ti̱cobresinbil chic li kachˈo̱l chiru li Dios xban li kapa̱ba̱l, ut cuanco chic saˈ usilal riqˈuin li Dios xban li Ka̱cuaˈ Jesucristo. 2 Xban nak nakapa̱b li Jesucristo nakacˈul lix nimal rusilal li Dios. Joˈcan nak cau kachˈo̱l saˈ li kapa̱ba̱l. Ut nasahoˈ kachˈo̱l xban nak nakanau nak totzˈako̱nk ajcuiˈ saˈ lix nimal xlokˈal li Dios. 3 Ut moco caˈaj cuiˈ ta nasahoˈ kachˈo̱l nak totzˈako̱nk saˈ lix lokˈal li Dios. Nasahoˈ aj ban cuiˈ saˈ kachˈo̱l nak nakacˈul li raylal. Nakanau nak riqˈuin xcˈulbal li raylal nakatzol li cuyuc. 4 Ut xban li cuyuc nacacuu kachˈo̱l saˈ li kapa̱ba̱l, ut xban xcacuilal kachˈo̱l nakayoˈoni li yechiˈinbil ke xban li Dios. 5 Li cˈaˈru nakayoˈoni nakanau nak takacˈul, xban nak kˈaxal nocoxra li Dios ut naxcˈut chiku lix nimal xrahom xban li Santil Musikˈej li qˈuebil chak ke. 6 La̱o incˈaˈ naru nakacol kib yal kajunes. Abanan quicuulac xkˈehil nak quicam li Ka̱cuaˈ Jesucristo re kacolbal la̱o aj ma̱c. 7 Moco yalak ani ta tixqˈue rib chi ca̱mc saˈ xcˈabaˈ junak ras ri̱tzˈin usta cha̱bil li ras ri̱tzˈin chiru. Abanan cui kˈaxal ti̱c xchˈo̱l li ras ri̱tzˈin, ma̱re cuan ajcuiˈ junak tixqˈue rib chi ca̱mc saˈ xcˈabaˈ aˈan. 8 Aˈut li Dios naxcˈutbesi chiku nak kˈaxal nocoxra xban nak toj aj ma̱co chak nak quicam li Cristo saˈ kacˈabaˈ. 9 Ut anakcuan ti̱c chic li kachˈo̱l chiru li Dios xban xcamic li Jesucristo. Joˈcan nak relic chi ya̱l nak saˈ xcˈabaˈ li Cristo tocolekˈ chiru lix joskˈil li Dios saˈ xkˈehil li rakba a̱tin. 10 Nak toj aj ma̱co chak xicˈ nakil li Dios. Aban li Dios xoxcˈam saˈ usilal riqˈuin saˈ xcˈabaˈ lix camic li Ralal. Ut anakcuan nakanau chic nak cuanco saˈ usilal riqˈuin li Dios ut colbilo xban nak li Cristo quicuacli cuiˈchic chi yoˈyo. 11 Ut moco caˈaj cuiˈ ta li kacolbal quixqˈue li Dios. Naxqˈue aj ban cuiˈ lix sahilal kachˈo̱l saˈ xcˈabaˈ li Ka̱cuaˈ Jesucristo li quicˈamoc ke saˈ usilal riqˈuin li Dios. 12 Joˈcaˈin nak quiticla li ma̱c saˈ ruchichˈochˈ, yal xban jun chi cui̱nk aj Adán xcˈabaˈ. Ut xban li ma̱c cuan li ca̱mc ut chixjunileb nequeˈcam xban nak chixjunileb xeˈma̱cob. 13 Nak toj ma̱jiˈ quiqˈueheˈ li chakˈrab re laj Moisés, ac cuan li ma̱c saˈ ruchichˈochˈ. Aban incˈaˈ nayeman nak cuanqueb xma̱c xban nak toj ma̱cˈaˈ li chakˈrab re xcˈutbal chiruheb nak aˈan eb aj ma̱c. 14 Chalen nak quicuan chak laj Adán toj nak quiqˈueheˈ lix chakˈrab laj Moisés, chixjunileb quilajeˈcam usta incˈaˈ queˈma̱cob riqˈuin xkˈetbal xchakˈrab li Dios joˈ quixba̱nu laj Adán nak quixkˈet li a̱tin li quiyeheˈ re xban li Dios. Xban laj Adán quiticla chak li ma̱c ut li ca̱mc, ut xban li Cristo cuan li colba‑ib ut li yuˈam chi junelic. 15 Aˈut li ma̱tan naxqˈue li Dios moco juntakˈe̱t ta riqˈuin li ma̱c quixba̱nu laj Adán li xbe̱n cui̱nk. Li ca̱mc cuan saˈ xbe̱neb chixjunileb xban nak quikˈetoc a̱tin laj Adán. Aban saˈ xcˈabaˈ li Jesucristo nabaleb nequeˈxcˈul li colba‑ib li naxqˈue li Dios. Ut kˈaxal cuiˈchic numtajenak li rusilal naxqˈue ke. 16 Li ma̱c quixba̱nu laj Adán incˈaˈ naru xjuntakˈe̱tanquil riqˈuin li colba‑ib quixqˈue li Dios xban nak kˈaxal nim xcuanquil li colba‑ib. Xban nak quima̱cob laj Adán, joˈcan nak cuan li tojba ma̱c. Aban li ma̱tan li naxqˈue li Dios naxti̱cobresi li kachˈo̱l ut saˈ xcˈabaˈ li Jesucristo nabaleb teˈcolekˈ. 17 Xban lix ma̱c laj Adán, chixjunileb cuanqueb rubel xcuanquil li ca̱mc. Aban xban xnimal rusilal li Dios, nabaleb teˈxcˈul li ma̱tan li naxqˈue li Dios, aˈ li ti̱quil chˈo̱lej, ut ta̱cua̱nk xcacuil xchˈo̱leb saˈ lix pa̱ba̱leb saˈ xcˈabaˈ li Ka̱cuaˈ Jesucristo. 18 Xban lix kˈetba a̱tin laj Adán cuan li tojba ma̱c saˈ xbe̱neb chixjunileb li cuanqueb saˈ ruchichˈochˈ. Aˈut xban lix ti̱quilal xchˈo̱l li Cristo, ma̱cˈaˈ chic xcuanquil li tojba ma̱c saˈ xbe̱neb. Cua̱nk ban chic xyuˈameb chi junelic. 19 Joˈcan nak xban lix kˈetba a̱tin laj Adán, nabaleb queˈcana chokˈ aj ma̱c. Ut xban nak li Jesucristo quixba̱nu li cˈaˈru quixye li Dios, nabaleb teˈti̱cokˈ xchˈo̱l chiru li Dios. 20 Li chakˈrab quiqˈueheˈ re xcˈutbal nak numtajenak li ma̱c. Ut nak quinumta li ma̱c, kˈaxal cuiˈchic quinumta li rusilal li Dios saˈ xbe̱n li ma̱c. 21 Xban nak cuan li ma̱c, cuan ajcuiˈ li ca̱mc. Abanan xban xnimal rusilal, li Dios naxqˈue xti̱quilal li kachˈo̱l ut li kayuˈam chi junelic saˈ xcˈabaˈ li Ka̱cuaˈ Jesucristo.


Resil li Santil Hu: Laj Moises Kixtoch' Jun li Pek - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nKINUME'K 10 chihab', 20 chihab', 30 chihab' ut 39 chihab' ut eb' laj Israel toj wankeb' sa' li chaqich'och'. Chiruheb' li chihab' a'in, li Jehob'a kixk'aak'ale li xtenamit ut kixk'e cho'q xtzakahemq li mana. Chiru li kutan kixb'eeresiheb' rik'in choql ut chiru li q'oqyink rik'in xaml. Ink'a' ki'oso'k li raq'eb' chi moko kiraho'k ta li roqeb'.\nAnaqwan yookeb' xtikib'ankil 40 chihab' relikeb' Egipto. Eb' laj Israel ke'sutq'iik sa' li na'aj Qades. Arin wankeb' naq laj Moises kixtaqla 12 chi winq chi rilb'al li tenamit Canaan. Li xMiriam, ranab' laj Moises, kikamk sa' li na'aj Qades. Sa' li na'aj a'in wank ch'a'ajkilal jo' kiwank chaq najter.\nEb' laj Israel maak'a'eb' xha'. Jo'kan naq ke'ok xyeeb'al re laj Moises: ‹Us raj xookamk. K'a'ut naq xoo'aawisi Egipto ut xoo'aak'am chaq sa' li chaqich'och'? Ink'a' nayo'laak ru li awimq sa' li ch'och' a'in. Chi moko wank ta ha'›.\nNaq laj Moises ut laj Aaron koheb' sa' Rochoch li Jehob'a chi tijok, li Yos kixye re laj Moises: ‹Ch'utub' li tenamit ut taawaatina li pek chiruheb'. Sa' li pek a'an t-elq chaq naab'al li ha' cho'q reheb' laj Israel ut eb' li xketomq›.\nJo'kan naq laj Moises kixch'utub' li tenamit ut kixye reheb': ‹Ab'ihomaq, laa'ex li nekexweech'ink re li Yos. Laj Aaron ut laa'in tqisi eeha' sa' li pek a'in›. Jo'kan naq laj Moises wiib' sut kixtoch' li pek rik'in li xxuq'. Toja' naq nab'ulb'utq chaq chi elk li ha'. Anaqwan wank chik xha' li tenamit ut eb' li ketomq.\nAb'an li Jehob'a kichalk xjosq'il rik'in laj Moises ut laj Aaron. Ma nakaanaw k'a'ut? Xb'aan naq laj Moises ut laj Aaron ke'xye re li tenamit naq a'aneb' te'isinq chaq re li ha' ut ink'a' ke'xye naq li Jehob'a tb'aanunq re. Jo'kan naq li Jehob'a kixye reheb': ‹Moko laa'ex ta tex'oksinq re lintenamit sa' li na'aj Canaan›.\nChirix chik a'an eb' laj Israel ke'elk chaq Qades. Ut ke'wulak sa' li tzuul Hor. Sa' li tzuul a'in kikamk laj Aaron naq wank 123 chihab' re. K'ajo' naq ke'raho'k sa' xch'ool eb' laj Israel naq kikamk laj Aaron! Ke'xyaab'a chiru 30 kutan. Jo'kan naq laj Eleazar, ralal laj Aaron, kikanaak cho'q aj tij sa' xyanqeb' laj Israel.\nChanru kixk’aak’ale li Jehob’a li xtenamit naq wankeb’ sa’ li chaqich’och’?\nK’aru ke’ok xyeeb’al laj Israel naq wankeb’ chaq Qades?\nChanru kixb’aanu li Jehob’a re xk’eeb’al xha’ li tenamit ut eb’ li ketomq?\nAni li winq yook xtiikankil ruq’ chire xch’ool? K’a’ut yook xb’aanunkil chi jo’kan?\nK’a’ut kichalk xjosq’il li Jehob’a rik’in laj Moises ut laj Aaron ut k’aru kixye reheb’?\nK’aru kik’ulmank naq eb’ laj Israel ke’wulak sa’ li tzuul Hor? Ani chik kikanaak cho’q xyuwa’il aj tij sa’ xyanqeb’ laj Israel?\nChaawil li naxye Números 20:1-13, 22-29 ut Deuteronomio 29:5.\nK’aru naqatzol naq li Jehob’a kirileb’ chi’us eb’ laj Israel sa’ li chaqich’och’? (Deu. 29:5; Mat. 6:31; Heb. 13:5; Sant. 1:17.)\nK’aru kixk’oxla li Jehob’a naq laj Moises ut laj Aaron ink’a’ ke’xk’e xloq’al chiruheb’ laj Israel? (Núm. 20:12; 1 Cor. 10:12; Apoc. 4:11.)\nK’aru naqatzol chirix laj Moises naq kiq’use’k xb’aan li Jehob’a? (Núm. 12:3; 20:12, 27, 28; Deu. 32:4; Heb. 12:7-11.)


SANTIAGO 1 KEK - Li Hu li Quixtzˈi̱ba laj Santiago - Bible Gateway\nSANTIAGO 1 Kekchi (KEK)\nLi Hu li Quixtzˈi̱ba laj Santiago\nXqˈuebal xsahil xchˈo̱leb laj pa̱banel\n1 La̱in laj Santiago, laj cˈanjel chiru li Dios ut chiru li Ka̱cuaˈ Jesucristo. Yo̱quin chi tzˈi̱bac e̱riqˈuin la̱ex, li cablaju chi xte̱paleb laj Israel. Nintakla xsahil e̱chˈo̱l la̱ex li xejeqˈui e̱rib yalak bar saˈ li junju̱nk chi naˈajej.\nLi cha̱bil naˈleb li naxqˈue li Dios\n2 Ex inherma̱n, chisahokˈ taxak saˈ e̱chˈo̱l riqˈuin li raylal nequecˈul. Yalak cˈaˈru li raylal nachal saˈ e̱be̱n, aˈan yal re xyalbal rix le̱ pa̱ba̱l. 3 La̱ex nequenau nak riqˈuin li yalecˈ nakacˈul, nacacuu li kachˈo̱l saˈ li kapa̱ba̱l. 4 Abanan junelic checuyak li raylal re nak tzˈakalak e̱re e̱ru nak texcua̱nk. Cha̱bilakex ut ma̱cˈaˈ chexpaltokˈ cuiˈ. 5 Cui cuan junak saˈ e̱ya̱nk ta̱raj xnaˈleb, chixtzˈa̱mahak re li Dios, ut li Dios tixqˈue chi anchal xchˈo̱l ut chi nabal. 6 Ut nak tixtzˈa̱ma re li Dios, tento nak tixpa̱b nak ta̱qˈuehekˈ re xban li Dios. Moco yal ta xcab rix xchˈo̱l nak tixtzˈa̱ma. Tixtzˈa̱ma ban chi anchal xchˈo̱l. Li ani yal xcab rix xchˈo̱l tixtzˈa̱ma li cˈaˈru ta̱raj re li Dios, aˈan chanchan li palau incˈaˈ tuktu ru. Lix chˈo̱l li jun aˈan chanchan li palau ecˈasinbil xban li ikˈ ut nacˈameˈ yalak bar. 7 Cui yal xcab rix xchˈo̱l nak tixtzˈa̱ma, mixcˈoxla nak tixcˈul li cˈaˈru naxtzˈa̱ma re li Dios. 8 Li ani cuib ru lix chˈo̱l, junpa̱t naxjal xcˈaˈux riqˈuin li cˈaˈru naxcˈoxla xba̱nunquil. 9 Junak li herma̱n, usta ma̱cˈaˈ cuan re, chisahokˈ saˈ xchˈo̱l xban nak aˈan kˈaxal lokˈ chiru li Dios. 10 Joˈcan ajcuiˈ junak biom chisahokˈ saˈ xchˈo̱l usta nasach chixjunil li cˈaˈru cuan re xban nak lix biomal ma̱cˈaˈ na‑oc cuiˈ chiru li Dios. Li biomal chanchan li utzˈuˈuj nak na‑osoˈ. 11 Li utzˈuˈuj nachakic xban li sakˈe ut natˈaneˈ. Joˈcan ajcuiˈ li cuan xbiomal. Aˈan ta̱ca̱mk usta toj yo̱k chixsicˈbal xtzˈakob lix biomal.\n12 Us xak reheb li nequeˈxcuy xnumsinquil li raylal ut incˈaˈ nequeˈchˈinan xchˈo̱l. Li ani naxcuy xnumsinquil li yalecˈ teˈxcˈul lix ma̱tan li naxyechiˈi li Dios reheb li nequeˈrahoc re. Ut lix ma̱taneb, aˈan li yuˈam chi junelic. 13 Li ani nayaleˈ rix lix pa̱ba̱l mixcˈoxla nak aˈ li Dios naqˈuehoc re chi a̱le̱c. Li Dios ma̱ ani naxqˈue chi a̱le̱c chi moco naa̱le̱c xban li incˈaˈ us. 14 Li a̱le̱c nachal saˈ xbe̱n li junju̱nk li naxqˈue rib chi balakˈi̱c xban li naxrahi ru. 15 Riqˈuin xrahinquil ru li cˈaˈru incˈaˈ us, naticla li ma̱c. Ut nak ac xnumta li ma̱c nachal li ca̱mc. 16 Ex inherma̱n, me̱balakˈi e̱rib chixcˈoxlanquil nak li Dios naqˈuehoc chak re li a̱le̱c saˈ e̱be̱n. 17 Xban nak chixjunil li cˈaˈak re ru tzˈakal cha̱bil aˈ li Dios saˈ choxa naqˈuehoc chak ke. Li Dios quiyi̱ban re li nacutanobresin ru li choxa. Li Dios ma̱cuaˈ joˈ li sakˈe namoy ru. Li Dios incˈaˈ naxjal lix naˈleb. Aˈan ban chi junelic. 18 Xban nak joˈcan quiraj li Dios, joˈcan nak quixye nak chiru li Dios chanchano li xbe̱n ru li racui̱mk li quixyoˈobtesi chak.\nChikapa̱b chi tzˈakal li ra̱tin li Dios\n19 Ex inherma̱n, raro̱quex inban. La̱ex ac nequenau li xya̱lal aˈin. Joˈcan nak cheqˈuehak e̱chˈo̱l chi abi̱nc. Checˈoxla chi us li oc e̱re chixyebal ut mexjoskˈoˈ. 20 Xban nak cui nocojoskˈoˈ, incˈaˈ nakaba̱nu li cˈaˈru naraj li Dios. 21 Joˈcan ut nak checanabak xba̱nunquil li cˈaˈru incˈaˈ us ut chixjunil li ma̱usilal. Ut checˈulak saˈ xya̱lal li ra̱tin li Dios li qˈuebil e̱re. Chicana̱k saˈ e̱chˈo̱l xban nak li ra̱tin cuan xcuanquil re e̱colbal. 22 Chepa̱bak ut cheba̱nuhak li cˈaˈru naxye li ra̱tin li Dios. Me̱balakˈi e̱rib chixcˈoxlanquil nak tzˈakal riqˈuin caˈaj cuiˈ rabinquil li ra̱tin. Tento ban ajcuiˈ xba̱nunquil li naxye li ra̱tin li Dios. 23 Li ani narabi li ra̱tin li Dios ut incˈaˈ naxba̱nu li naxye, aˈan chanchan jun li cui̱nk naril li ru saˈ lem. 24 Ut nak ac xril li ru, naxic ut saˈ junpa̱t nasach saˈ xchˈo̱l chanru na‑iloc. 25 Lix chakˈrab li Dios tzˈakal re ru ut riqˈuin xpa̱banquil aˈan nakatau li kacolbal. Li ani naxqˈue xchˈo̱l chixtzolbal lix chakˈrab li Dios incˈaˈ nasach saˈ xchˈo̱l li cˈaˈru naxtzol. Naxba̱nu ban li naxye. Ut osobtesinbil xban li Dios riqˈuin li cˈaˈru naxba̱nu. 26 Cui junak naxcˈoxla nak tzˈakal aj pa̱banel, ut incˈaˈ naxqˈue retal li cˈaˈru naxye, li jun aˈan naxbalakˈi rib xjunes rib ut lix pa̱ba̱l ma̱cˈaˈ na‑oc cuiˈ. 27 Aban chiru li Acuabej Dios, li napa̱ban chi tzˈakal ut ma̱cˈaˈ xpaltil, aˈan li natenkˈan reheb li nebaˈ ut li xma̱lcaˈan saˈ lix raylaleb. Ut incˈaˈ naxba̱nu li ma̱usilal li nequeˈxba̱nu li toj ma̱jiˈ nequeˈpa̱ban.


HEBREOS 12 KEK - Chikacˈoxla li Jesucristo - Numtajenak - Bible Gateway\nHEBREOS 12 Kekchi (KEK)\nChikacˈoxla li Jesucristo\n12 Numtajenak xqˈuialeb laj pa̱banel li queˈcuan chak najter. Kaqˈuehak retal chanru lix pa̱ba̱leb. Chanru nak queˈpa̱ban chak aˈan, joˈcan ajcuiˈ takaba̱nu la̱o. Cui junak naraj a̱linac, narisi chixjunil li naa̱lobresin re ut naxyal xkˈe chi a̱linac. Joˈcan ajcuiˈ takaba̱nu la̱o. Takacanab chixjunil li cˈaˈak re ru nachˈiˈchˈiˈin ke saˈ li kapa̱ba̱l ut takacanab ajcuiˈ li ma̱c li nachapoc ke. Chikacuyak taxak li cˈaˈak re ru tento xcuybal re nak takaba̱nu joˈ naraj li Dios. 2 Kaqˈuehak kachˈo̱l chixta̱kenquil li Jesucristo laj cˈamol be chiku. Aˈan naqˈuehoc re li kapa̱ba̱l ut naxtzˈakobresi ru. Usta xuta̱nal li ca̱mc quixcˈul chiru li cruz, abanan incˈaˈ quixqˈue saˈ xchˈo̱l. Ut quixcuy li raylal saˈ kacˈabaˈ la̱o xban nak lix sahilal xchˈo̱l quiqˈueheˈ re mokon. Ut anakcuan cuan saˈ choxa saˈ xnim ukˈ li Dios.\nLi Dios nocoxtij xban nak la̱o li ralal xcˈajol\n3 Cheqˈuehak retal chanru nak quixcuy li rahobtesi̱c li Jesucristo xbaneb laj ma̱c. Joˈcan ajcuiˈ la̱ex. Checuyak li ra xi̱cˈ ut incˈaˈ chichˈina̱nk e̱chˈo̱l saˈ le̱ pa̱ba̱l. 4 La̱ex toj ma̱jiˈ nequexcamsi̱c xban nak nequeqˈue e̱chˈo̱l chixcolbal e̱rib chiru li ma̱c. 5 ¿Ma ac xsach saˈ e̱chˈo̱l li cˈaˈru quixye li Dios re xchˈolobanquil le̱ naˈleb? Li Dios naa̱tinac e̱riqˈuin joˈ naa̱tinac junak yucuaˈbej riqˈuin lix cocˈal. Joˈcaˈin tzˈi̱banbil saˈ li Santil Hu:\nEx cualal incˈajol, me̱tzˈekta̱na le̱ tijbal li ninye e̱re, chi moco chichˈina̱nk e̱chˈo̱l nak nequexinkˈus.\n6 La̱in nintij li ani ninra ut ninkˈus chi cau li ani nincˈul chokˈ cualal incˈajol.\n7 Tento nak te̱cuy li tijecˈ re nak te̱tau e̱naˈleb. Joˈcan nak nequexxtij li Dios xban nak la̱ex li ralal xcˈajol. ¿Ma cuan ta biˈ junak alalbej incˈaˈ natijeˈ xban lix yucuaˈ? 8 Cui li Dios incˈaˈ nequextij joˈ nak naxtijeb chixjunileb li ralal xcˈajol, aˈan naraj naxye nak la̱ex ma̱cuaˈex tzˈakal ralal xcˈajol. Ut li Dios ma̱cuaˈ ajcuiˈ tzˈakal e̱yucuaˈ. 9 Saˈ kacaˈchˈinal, li kanaˈ kayucuaˈ nocoeˈxkˈus ut naka‑oxlokˈiheb. ¿Ma tojaˈ ta chic li kachoxahil yucuaˈ incˈaˈ takapa̱b nak toxkˈus? Cui nakapa̱b li kakˈusbal naxqˈue li Dios, cua̱nk kayuˈam chi junelic. 10 Saˈ kacaˈchˈinal li kanaˈ kayucuaˈ nocoeˈxkˈus joˈ nequeˈcuulac chiruheb aˈan. Aban li Ka̱cuaˈ Dios nocoxkˈus chi tzˈakal. Nocoxkˈus re nak ta̱ti̱cokˈ kachˈo̱l ut toxsantobresi xban nak aˈan santo. 11 Relic chi ya̱l nak nakacˈul li kakˈusbal moco sa ta nakecˈa. Ra ban nakecˈa nak nocokˈuseˈ. Abanan cui nakacuy kˈusecˈ mokon nakatau xya̱lal nak riqˈuin li kˈusecˈ nacha̱biloˈ li kayuˈam ut ta̱tukla̱k ajcuiˈ li kachˈo̱l.\nKˈaxal xucuajel xtzˈekta̱nanquil li ra̱tin li Dios\n12 Checacuubresihak le̱ rok e̱rukˈ li ma̱cˈaˈ xmetzˈe̱u. Lix ya̱lal li jaljo̱quil ru a̱tin aˈan aˈin: Checacuubresi le̱ chˈo̱l re nak incˈaˈ ta̱chˈina̱nk e̱chˈo̱l saˈ le̱ pa̱ba̱l. 13 Ti̱cobresihomak ru le̱ be re nak li ye̱k incˈaˈ chic tixbachˈ li rok; ta̱cacuu̱k ban. Naraj naxye: ti̱cak taxak le̱ yuˈam re nak li toj acˈ saˈ lix pa̱ba̱l incˈaˈ ta̱chˈina̱nk xchˈo̱l. Teˈcacuu̱k ban xchˈo̱leb saˈ lix pa̱ba̱leb. 14 Chexcua̱nk saˈ tuktu̱quil usilal riqˈuineb le̱ ras e̱ri̱tzˈin. Chexcua̱nk saˈ ti̱quilal ut saˈ santilal, xban nak cui ma̱cˈaˈ e̱santilal ma̱ jokˈe te̱ril ru li Dios. 15 Chetenkˈa e̱rib che̱ribil e̱rib saˈ le̱ pa̱ba̱l re nak ma̱ jun e̱re ta̱tzˈekta̱na̱nk li rusilal li Dios. Cheba̱nu cue̱nt re nak incˈaˈ te̱yoˈob li cˈahi̱nc ib saˈ e̱ya̱nk. Cui joˈcan te̱ba̱nu naru naniman ru li chˈaˈajquilal ut ma̱re nabaleb teˈxic cuiˈchic saˈ li ma̱c xban aˈan. 16 Ma̱ ani taxak junak saˈ e̱ya̱nk yal tixlakˈab rib chi incˈaˈ sumsu. Chi moco cheba̱nu joˈ quixba̱nu laj Esaú nak quixtzˈekta̱na lix lokˈlaj ma̱tan. Laj Esaú quixcˈul raj lix ma̱tan xban nak aˈan li xbe̱n alalbej. Abanan quixtzˈekta̱na lix ma̱tan xban nak quixcˈayi yal riqˈuin jun cuaˈal chi cua. 17 La̱ex nequenau nak mokon quixrahi raj cuiˈchic xcˈulbal li rosobtesinquil laj Esaú riqˈuin lix yucuaˈ. Abanan incˈaˈ chic quiru xban nak ac quixtzˈekta̱na. Ta̱ya̱bak nak quixtzˈa̱ma cuiˈchic, aban incˈaˈ chic quiru. Ma̱cˈaˈ chic xjalenquil. 18 La̱ex incˈaˈ queba̱nu joˈ queˈxba̱nu eb laj Israel najter kˈe cutan. Eb aˈan queˈjiloc riqˈuin li tzu̱l Sinaí nak li Dios quixqˈue lix chakˈrab re laj Moisés saˈ li tzu̱l aˈan. Quicuan xam. Quikˈojyi̱noˈ ut quicuan ajcuiˈ cak‑sut‑ikˈ. 19 Eb aˈan queˈrabi xya̱b li trompeta ut queˈrabi ajcuiˈ xya̱b xcux li Dios nak quia̱tinac riqˈuineb. Ut queˈxtzˈa̱ma nak meˈa̱tina̱c chic xban li Dios. 20 Queˈxye chi joˈcan xban nak incˈaˈ queˈxcuy rabinquil li chakˈrab li naxye nak ta̱camsi̱k chi pec li ani ta̱xic aran saˈ li tzu̱l, usta xul. 21 Xban nak kˈaxal xucuajel rilbal li yo̱ chi uxc saˈ xbe̱n li tzu̱l, laj Moisés quixye: Cˈajoˈ nak ninxucuac ut ninsicsot xban inxiu, chan. 22 Abanan la̱ex incˈaˈ xeba̱nu joˈ queˈxba̱nu eb laj Israel. Nak la̱ex nequepa̱b li Cristo, chanchan nak ac xexjiloc riqˈuin li tzu̱l Sión. Sión naraj naxye li santil choxa cuan cuiˈ li yoˈyo̱quil Dios. Acˈ Jerusalén nayeman ajcuiˈ re li naˈajej aˈan. Aran cuanqueb li qˈuila okˈob chi ángel. Yo̱queb chixlokˈoninquil li Dios. 23 Junaj chic e̱ru la̱ex aj pa̱banel. Ut tzˈi̱banbil le̱ cˈabaˈ saˈ choxa. Textzˈako̱nk saˈ choxa e̱rochbeneb li ti̱queb xchˈo̱l li ac tzˈakobresinbil ruheb xban li Dios. Cuanquex chi sum a̱tin riqˈuin li Dios li ta̱rakok a̱tin saˈ xbe̱neb chixjunileb li cuanqueb saˈ ruchichˈochˈ. 24 Ut cuanquex chi sum a̱tin riqˈuin li Ka̱cuaˈ Jesucristo, li quixakaban xcuanquil li acˈ contrato. Kˈaxal nim xcuanquil lix quiqˈuel li Jesucristo. Riqˈuin aˈan cuan xcuybal le̱ ma̱c. Ma̱cuaˈ joˈ li quicˈ li quixmayeja laj Abel najter kˈe cutan. 25 Me̱tzˈekta̱na li ra̱tin li Dios joˈ queˈxba̱nu eb laj Israel. Eb aˈan incˈaˈ queˈxcuy rabinquil xchakˈrab li Dios ut queˈxtzˈekta̱na li ra̱tin nak quichˈoloba̱c chak xya̱lal chiruheb aran saˈ li tzu̱l. Ut quirakeˈ a̱tin saˈ xbe̱neb. Cui incˈaˈ queˈcoleˈ eb aˈan, ¿ma tojaˈ ta chic la̱o tocolekˈ cui takatzˈekta̱na li Dios li naa̱tinac chak toj saˈ choxa? 26 Najter nak li Dios quia̱tinac saˈ li tzu̱l Sinaí, lix ya̱b xcux quirecˈasi li naˈajej aˈan. Ut li Dios quixye: Saˈ jun sut chic ma̱cuaˈ caˈaj cuiˈ li ruchichˈochˈ tincuecˈasi. Tincuecˈasi ajcuiˈ li choxa. 27 Nak naxye “jun sut chic” naraj naxye nak tixsach li ruchichˈochˈ, li choxa, ut chixjunil li cˈaˈak re ru yi̱banbil. Aˈut li incˈaˈ yi̱banbil, joˈ li musikˈanbil xban li Dios, aˈan ta̱cana̱k chi junelic. 28 Chikabantioxi chiru nak tocua̱nk riqˈuin li Dios chi junelic saˈ lix nimajcual cuanquilal. Aˈan ma̱ jaruj ta̱osokˈ. Cua̱nk ban chi junelic. Takalokˈoni li Dios chi anchal kachˈo̱l xban nak caˈaj cuiˈ aˈan xcˈulub lokˈoni̱c. Kaqˈuehak kachˈo̱l chixba̱nunquil li cˈaˈru naraj aˈan ut takaxucua ru. 29 Li kaDios chanchan jun li xam xban nak tixsach chixjunil li incˈaˈ us.


APOCALIPSIS 22 KEK - Ut li ángel quixcˈut chicuu li nimaˈ - Bible Gateway\nAPOCALIPSIS 22 Kekchi (KEK)\n22 Ut li ángel quixcˈut chicuu li nimaˈ li naqˈuehoc yuˈam chi junelic. Li haˈ sak sak ru. Chanchan lem. Na‑el chak cuan cuiˈ lix lokˈlaj cˈojariba̱l li Dios ut li Jun li chanchan carner. 2 Li nimaˈ aˈan nanumeˈ saˈ xyi li tenamit. Chire li nimaˈ xcaˈ pacˈalil cuan li cheˈ retalil li junelic yuˈam. Cablaju pa̱y li ru naxqˈue ut rajlal po nau̱chin. Lix xak nacˈanjelac re xqˈuebal xcacuilaleb lix ni̱nkal ru tenamit. 3 Aran ma̱cˈaˈak chic ma̱usilal. Lix lokˈlaj cˈojariba̱l li Dios ta̱cua̱nk aran ut ta̱cua̱nk ajcuiˈ lix lokˈlaj cˈojariba̱l li Jun li chanchan carner. Ut eb laj cˈanjel chiru teˈlokˈoni̱nk re. 4 Eb aˈan junelic yo̱keb chirilbal ru ut tzˈi̱banbilak lix cˈabaˈ saˈ xpe̱quemeb. 5 Aran ma̱cˈaˈak chic kˈojyi̱n. Joˈcan nak incˈaˈ chic ta̱cˈanjelak reheb li sakˈe chi moco li candil. Li Ka̱cuaˈ Dios, aˈan chic li ta̱cutanobresi̱nk reheb. Ut teˈcua̱nk aran chi kˈaxal sa saˈ xchˈo̱leb. Chanchanakeb chic rey.\nNak ta̱cha̱lk cuiˈchic li Jesucristo\n6 Ut li ángel quixye cue: ―Eb li a̱tin aˈin tzˈakal ya̱l ut us xpa̱banquil. Li Ka̱cuaˈ Dios li nacˈutbesin chiruheb lix profeta cˈaˈru teˈxye, aˈan xtakla chak lix ángel chixcˈutbal chiruheb laj cˈanjel li cˈaˈru ta̱cˈulma̱nk chi se̱b.― 7 Li Jesús quixye: ―Qˈuehomak retal. Chi se̱b tincha̱lk la̱in. Us xak re li ani naxcˈu̱la saˈ xchˈo̱l li a̱tin li tzˈi̱banbil saˈ li hu aˈin chirix li cˈaˈru talajcˈulma̱nk mokon, chan. 8 La̱in laj Juan li quin‑abin ut quin‑iloc re chixjunil li cˈaˈak re ru aˈin. Nak acak xcuabi ut nak acak xcuil, quincuikˈib cuib chiru li ángel li quicˈutuc chicuu chixjunil li cˈaˈak re ru aˈin re raj xlokˈoninquil. 9 Abanan li ángel quixye cue: ―Ma̱ba̱nu chi joˈcan. Mina̱lokˈoni. La̱in yal aj cˈanjelin joˈ la̱at, joˈeb ajcuiˈ li profeta la̱ cuech aj pa̱banelil, joˈqueb ajcuiˈ li nequeˈpa̱ban re li a̱tin li tzˈi̱banbil saˈ li hu aˈin. Aˈ li Dios, aˈan li ta̱lokˈoni ru, chan. 10 Ut quixye ajcuiˈ cue li ángel: ―Ma̱muk chiruheb li tenamit li xya̱lal li tzˈi̱banbil saˈ li hu aˈin. Ma̱muk chiruheb li cˈaˈru ta̱cˈulma̱nk xban nak cuulac re xkˈehil nak ta̱cˈulma̱nk li cˈaˈru tzˈi̱banbil saˈ li hu aˈin. 11 Li ani yo̱k chixba̱nunquil li ma̱usilal, xba̱nuhak li ma̱usilal. Ut li ani yo̱k chi ma̱cobc, xba̱nuhak li ma̱c. Li ani ti̱c xchˈo̱l, yo̱k chixba̱nunquil li ti̱quilal. Li ani santobresinbil, chicua̱nk saˈ santilal.― 12 ―Qˈuehomak retal, chan li Jesús. ―La̱in chi se̱b tincha̱lk ut tincˈam chak le̱ kˈajca̱munquil. Tinqˈue xkˈajca̱munquil li junju̱nk aˈ yal chanru lix yehom xba̱nuhom. 13 La̱in li Alfa ut li Omega. La̱in ac cuanquin chak saˈ xticlajic li ruchichˈochˈ ut cua̱nkin ajcuiˈ saˈ rosoˈjic.― 14 Us xak reheb li cuybil sachbil xma̱queb xban li Dios, xban nak eb aˈan ta̱ru̱k teˈxtzaca li ru li cheˈ li retalil li junelic yuˈam. Ut teˈoc ajcuiˈ saˈ li oqueba̱l re li tenamit. 15 Abanan li incˈaˈ useb xnaˈleb incˈaˈ ta̱ru̱k teˈoc saˈ li tenamit aˈan, chi moco laj tu̱l, chi moco laj coˈbet laj yumbe̱t, chi moco li nequeˈxcamsi ras ri̱tzˈineb ut eb li nequeˈlokˈonin jalanil dios joˈqueb ajcuiˈ li nequeˈcuulac chiru balakˈic ut ticˈtiˈic. 16 Ut li Jesús quixye: ―La̱in xintakla lin ángel a̱cuiqˈuin re nak ta̱chˈolob li xya̱lal aˈin reheb laj pa̱banel. La̱in li chanchanin xtux li cheˈ. Quinyoˈla saˈ xya̱nkeb li ralal xcˈajol li rey David. La̱in chanchanin li cak chahim li nalemtzˈun chak toj ekˈela, chan li Jesús. 17 Li Santil Musikˈej ut li ixakilbej nequeˈxye: ―Cha̱lkex.― Li ani ta̱abi̱nk re li a̱tin aˈin, chixyehak ajcuiˈ ―cha̱lkex.― Li ani ta̱raj rucˈbal li haˈ, li retalil li junelic yuˈam, chicha̱lk chi ucˈac chi ma̱tan. 18 Aˈan aˈin li tinye re li ani ta̱abi̱nk reheb li a̱tin li tzˈi̱banbil saˈ li hu aˈin chirix li ta̱cˈulma̱nk mokon: Cui ani tixqˈue xtzˈakob li a̱tin aˈin, li Dios tixqˈue li raylal saˈ xbe̱n joˈ tzˈi̱banbil retalil saˈ li hu aˈin. 19 Ut cui ani ta̱risi junak reheb li a̱tin li tzˈi̱banbil saˈ li hu aˈin, ta̱isi̱k lix cˈabaˈ xban li Dios saˈ li hu li tzˈi̱banbil cuiˈ lix cˈabaˈeb li cuanqueb xyuˈam chi junelic. Aˈan incˈaˈ ta̱oc saˈ li santil tenamit, chi moco ta̱cua̱nk lix yuˈam chi junelic joˈ tzˈi̱banbil retalil saˈ li hu aˈin. 20 Li Jesús li nachˈoloban xya̱lal li cˈaˈak re ru aˈin naxye: ―Relic chi ya̱l chi se̱b tincha̱lk.― Joˈcan taxak. Cha̱lkat, at Ka̱cuaˈ Jesús. 21 Aˈ taxak li usilal li naxqˈue li Ka̱cuaˈ Jesucristo chicua̱nk e̱riqˈuin che̱junilex la̱ex laj pa̱banel. Joˈcan taxak.


Resil li Santil Hu: Li Jesus ut li Ixq aj Samaria - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nLI JESUS ki'ok chi hilank chi xk'atq jun li b'ekb'il ha', aran Samaria. Xb'aan naq eb' li xtzolom koheb' sa' tenamit chi xloq'b'al li tzakahemq. Li Jesus ki'aatinak rik'in li ixq, li kichalk chi risinkil xha' ut kixye re: ‹Si b'ayaq wuk'a'!›\nK'a'ut kisach xch'ool li ixq naq li Jesus ki'aatinank re? Xb'aan naq li Jesus aj Judio ut li ixq aj Samaria. Eb' laj Judio ink'a' neke'aatinak rik'ineb' laj Samaria. Ab'an li Jesus naxra chixjunileb' li qas qiitz'in. Li Jesus kixye re li ixq: ‹Wi nakaanaw raj ani yook chi xpatz'b'al ruk'a' aawe. Laa'at tpatz' raj aawuk'a' re ut a'an tixk'e aawe li ha', li nak'ehok re li yu'am›.\nLi ixq kixye re li Jesus: ‹Qaawa', cham li jul ut maak'a' k'aru taawisi wi' li ha'. B'ar taataw li ha' li nak'ehok re li yu'am?›\nLi Jesus kixye re li ixq: ‹Usta taawuk' li ha' a'in, tchaqiq wi' chik aawe. Ab'an li ha' li tink'e aawe naru tixk'e aayu'am chi junelik›.\nLi ixq kixye re li Jesus: ‹Qaawa' ke' we li ha' li yookat xyeeb'al, re naq ink'a' chik tchaqiq we chi moko tinchalq ta chik chi risinkil inha'›.\nLi ixq kixk'oxla naq li Jesus yook chi aatinak chirix li ha' li na'uk'ek. Ab'an li Jesus yook chi aatinak chirix li yaal ut chirix li Xnimajwal Awab'ejilal li Yos. A'in naxk'e li junelik yu'am jo' li ha' naxk'e li yu'am.\nChirix chik a'an, li Jesus kixye re li ixq: ‹Ayu, b'oq chaq laab'eelom ut chalqat chirix›.\nToja' naq li ixq kixye: ‹Maak'a' inb'eelom›.\nLi Jesus kixye re: ‹Yaal naq maak'a' aab'eelom. Ab'an kiwank oob' aab'eelom ut li winq li wank aawik'in moko aab'eelom ta›.\nSachso xch'ool kikanaak li ixq xb'aan naq yaal kixye li Jesus. Chanru kixnaw a'in li Jesus? Li Yos kitaqlank re li Jesus sa' Ruuchich'och', jo'kan naq A'an kik'ehok re li esil a'in. Sachsookeb' xch'ool ke'kanaak eb' li xtzolom naq ke'ril li Jesus chi aatinak rik'in li ixq aj Samaria.\nK'aru naqatzol chirix a'in? Naqatzol naq li Jesus chaab'il rik'in chixjunileb' li qas qiitz'in. Tento naq tqak'am qe rik'in li Jesus ut ink'a' tqak'oxla naq li jalaneb' xtenamit, maa'useb' xna'leb'. Li Jesus naraj naq eb' li qas qiitz'in te'xnaw li yaal re naq te'wanq xyu'am chi junelik. Ut laa'o tento naq tqatenq'aheb'.\nK’a’ut naq li Jesus kikanaak chi xk’atq jun li b’ekb’il ha’? K’aru kixye li Jesus re jun li ixq li kiwulak chi risinkil xha’?\nK’a’ut sachso xch’ool kikanaak li ixq naq li Jesus ki’aatinank re? K’aru kixye li Jesus re li ixq ut k’a’ut?\nK’aru kixk’oxla li ixq naq li Jesus ki’aatinak chirix li ha’? Chirix k’aru tz’aqal ki’aatinak li Jesus?\nK’a’ut kisach xch’ool li ixq naq li Jesus kixye re chanru li xyu’am ut chanru kixnaw a’in li Jesus?\nK’aru naqatzol chirix li tzolom a’in?\nChaawil li naxye Juan 4:5-43.\nChanru tento tqileb’ li qas qiitz’in, li neke’chalk sa’ jalan chik tenamit, wi naqaj xk’amb’al qe rik’in li Jesus? (Juan 4:9; 1 Cor. 9:22; 1 Tim. 2:3, 4; Tito 2:11.)\nK’aru li q’ajkamunkil neke’xk’ul eb’ li neke’ok cho’q xtzolom li Jesus? (Juan 4:14; Isa. 58:11; 2 Cor. 4:16.)\nChanru tqak’am qe rik’in li ixq aj Samaria naq kixye chaq li chaab’il esil li ki’rab’i rik’in li Jesus? (Juan 4:7, 8, 28; Mat. 6:33; Luc. 10:40-42.)


1 Crónicas 28 - Sagrada Biblia [[Sagrada Biblia] Qeqchi Bible]\nLaj David quixtakla xchßutubanquileb aran Jerusalén li cuanqueb xcuanquil. Quixtakla xchßutubanquileb chixjunileb li nequeßjolomin reheb lix têpaleb li ralal xcßajol laj Israel, joß eb ajcuiß chixjunileb li nequeßtaklan saß xbêneb li soldado li cuanqueb chi chßûtal. Queßxchßutub ajcuiß ribeb chixjunileb li nequeßtaklan saß xbêneb li nequeßiloc re chixjunil li cßaßru re li rey, joß ajcuiß reheb li ralal xcßajol. Ut queßxchßutub ajcuiß ribeb li nînkeb xcuanquil ut li cauheb rib ut li cauheb xchßôl chi pletic.\nLi rey David quixakli chiruheb ut quixye reheb: —Ex cuas cuîtzßin, lâex lin tenamit, cherabihak li tinye êre. X-ala saß inchßôl nak tinyîb lix templo li Kâcuaß bar takaqßue cuiß li Lokßlaj Câx li tâhilânk cuiß li Dios, bar xocxo cuiß li contrato li quixyîb. Ac xincauresi chixjunil li tâcßanjelak re xyîbanquil.\nAbanan li Dios quixye cue, “Mâcuaß lâat li tatyîbânk re lin templo xban nak lâat nabal li plêt xabânu ut nabaleb xacamsiheb,” chan cue.\nAbanan li Kâcuaß li kaDios lâo aj Israel, aßan li quisicßoc cuu saß xyânkeb chixjunileb li ralal lin yucuaß re tin-oc chokß xreyeb laj Israel chi junelic. Quixsicß ru laj Judá re nak eb li ralal xcßajol aßan teßtaklânk saß xbêneb laj Israel. Ut saß xyânkeb li ralal xcßajol laj Judá quixsicß ruheb li ralal xcßajol lin yucuaß. Ut saß xyânkeb li ralal xcßajol lin yucuaß, quixsicß cuu lâin re tin-oc chokß xreyeb laj Israel.\nLi Dios xqßue cue nabaleb li cualal. Ut saß xyânkeb aßan quixsicß ru laj Salomón re nak aßan chic tâoc chokß xreyeb laj Israel lix tenamit li Dios.\nUt li Dios quixye cue, “Laj Salomón lâ cualal, aßan li tâyîbânk re lin templo ut eb li nebâl. Lâin xinsicß ru re nak aßanak li cualal ut lâinak lix yucuaß.\nUt lâin tinxakab saß xnaßaj lix cuanquil chi junelic. Abanan tento nak aßan tixqßue xchßôl chixbânunquil li chakßrab li xinqßue joß yô chixbânunquil anakcuan,” chan cue li Dios.\nJoßcan ut anakcuan, ex cuas cuîtzßin, chiru li nimajcual Dios ut chiruheb chixjunileb laj Israel, lix tenamit li Dios, yôquin chixtzßâmanquil chêru nak têqßue êchßôl chixbânunquil chixjunil li chakßrab li quixqßue ke li Kâcuaß li kaDios re nak têcol rix li châbil naßajej aßin ut têcanab reheb lê ralal êcßajol li teßcuânk mokon.\nUt lâat, at Salomón, at cualal, chapâb li Kâcuaß lix Dios lâ yucuaß ut chatcßanjelak chiru chi anchal âchßôl ut saß tîquilal. Li Kâcuaß, aßan naxnau cßaßru cuan saß xchßôl li junjûnk ut naxnau chanru lix naßleb. Cui lâat tâsicß li Dios, aßan tâtenkßânk âcue. Cui ut tâtzßektâna, aßan tatxtzßektâna ajcuiß lâat chi junaj cua.\nQßue retal. Li Kâcuaß Dios, aßan li xsicßoc âcuu re nak tâyîb lix templo li Kâcuaß re tâcuânk cuiß lix Lokßlaj Câx. Cauhak âchßôl ut bânu li cßanjel, chan li rey David.\nLaj David quixqßue re laj Salomón li ralal li retalil li templo li teßxyîb, ut li retalileb li ochoch, joß eb ajcuiß li naßajej li cuan takecß, joß eb ajcuiß li naßajej re xxocbal li cßaßak re ru, joß ajcuiß li Lokßlaj Santil Naßajej li nacuyeß cuiß li mâc.\nQuixqßue re li retalil chixjunil li quixcßoxla xyîbanquil. Quixqßue re li retalil li nebâl ut eb li naßajej li cuan chire li nebâl. Quixqßue ajcuiß li retalileb li naßajej li xocxôk cuiß li nacßanjelac saß lix templo li Dios, joß ajcuiß li mayej li santobresinbil.\nQuixqßue ajcuiß retalil chanru nak teßcßanjelak eb laj tij ut eb li ralal xcßajol laj Leví. Quixye re chanru nak teßcßanjelak saß li templo ut chanru nak teßril li cßaßak re ru tâcßanjelak saß li templo.\nUt quixqßue ajcuiß re li oro ut li plata li joß qßuial li tâcßanjelak re xyîbanquil li cßaßak re ru li tâcßanjelak saß li templo,\njoß li lámpara ut lix naßaj, joß ajcuiß li candelero ut lix naßaj,\njoß eb ajcuiß li mêx yîbanbil riqßuin plata ut oro, li tâqßuemânk cuiß li mayejanbil caxlan cua.\nQuixqßue ajcuiß re li châbil oro ut li plata li tâcßanjelak re xyîbanquil li chapleb chßîchß, li secß ut li ucßal.\nQuixqßue ajcuiß re li châbil oro li tâcßanjelak re xyîbanquil li artal li tâcßanjelak re xcßatbal li incienso, ut quixqßue ajcuiß re li oro li tâcßanjelak re xyîbanquil lix carrêt li querubines li teßxjel xxiqßueb saß xbên li Lokßlaj Câx, li xocxôk cuiß lix contrato li Dios.\nLi rey David quixye re laj Salomón: —Chixjunil li xye cue li Dios chirix li templo li tâyîb, tzßîbanbil retalil re nak tinqßue âcue. Li Kâcuaß Dios, aßan li quicßutuc chicuu chanru nak tâyîb li templo.\nCauhak taxak lâ chßôl ut yal âkße chixbânunquil li cßanjel. Matxucuac chi moco tâchßinânk lâ chßôl xban nak li Kâcuaß lin Dios cuânk âcuiqßuin. Aßan incßaß tatxcanab âjunes toj retal tâchoy xyîbanquil lix templo li Kâcuaß.Li junjûnk chßûtal chi aj tij ut eb li ralal xcßajol laj Leví ac cauresinbileb chi cßanjelac saß lix templo li Dios. Chixjunileb li cuînk li queßxtzol ribeb chi cßanjelac teßoquênk saß li cßanjel, eb li na-ala saß xchßôleb xbânunquil. Eb li cuanqueb saß xcuanquil ut chixjunileb li tenamit teßxbânu li cßaßru tâye lâat, chan laj David.\nLi junjûnk chßûtal chi aj tij ut eb li ralal xcßajol laj Leví ac cauresinbileb chi cßanjelac saß lix templo li Dios. Chixjunileb li cuînk li queßxtzol ribeb chi cßanjelac teßoquênk saß li cßanjel, eb li na-ala saß xchßôleb xbânunquil. Eb li cuanqueb saß xcuanquil ut chixjunileb li tenamit teßxbânu li cßaßru tâye lâat, chan laj David.


Hechos 1 KEKNT - Saꞌ li xbe̱n hu quintzꞌi̱ba - Bible Search\nLi Dios quixyechiꞌi li Santil Musikꞌej reheb li ralal xcꞌajol\n1Saꞌ li xbe̱n hu quintzꞌi̱ba a̱cuiqꞌuin, at Teófilo, quintzꞌi̱ba retalil chixjunil li joꞌ qꞌuial quixcꞌut ut quixba̱nu li Ka̱cuaꞌ Jesús chalen nak quixtiquib lix cꞌanjel saꞌ ruchichꞌochꞌ 2toj saꞌ li cutan nak quicꞌameꞌ saꞌ choxa. Nak toj ma̱jiꞌ naxic saꞌ choxa, riqꞌuin xcuanquil li Santil Musikꞌej, quixye reheb cꞌaꞌru tento teꞌxba̱nu lix apóstol li quixsiqꞌueb ru. 3Nak ac xrahobtesi̱c ut ac xcamsi̱c, quicuacli cuiꞌchic chi yoꞌyo ut quixcꞌutbesi cuiꞌchic rib chiruheb. Caꞌcꞌa̱l cutan quicuan saꞌ ruchichꞌochꞌ ut nabal sut quixcꞌutbesi rib chiruheb re nak teꞌxnau chi tzꞌakal nak quicuacli cuiꞌchic chi yoꞌyo. Quixchꞌolob xya̱lal chiruheb chanru nak ta̱cua̱nk xnimal xcuanquilal li Dios saꞌ xbe̱neb li tenamit. 4Nak toj cuan saꞌ xya̱nkeb li Jesús quixye reheb chi joꞌcaꞌin: —Incꞌaꞌ texxic saꞌ jalan naꞌajej. Texcana̱k ban Jerusalén roybeninquil li Santil Musikꞌej li yechiꞌinbil e̱re xban li Dios Acuabej, li ac xinye e̱re la̱in. 5Ya̱l nak laj Juan quicubsin haꞌ riqꞌuin haꞌ. Abanan anakcuan aꞌ chic lix cuanquilal li Santil Musikꞌej te̱cꞌul chi se̱b ut aꞌan chic ta̱cua̱nk e̱riqꞌuin, chan.\nLi Jesús quicꞌameꞌ saꞌ choxa xban li Dios\n6Eb li apóstol li chꞌutchꞌu̱queb aran queꞌxpatzꞌ re li Jesús: —At Ka̱cuaꞌ, ¿ma anakcuan ta̱qꞌueheb cuiꞌchic xcuanquileb laj Israel re teꞌxtakla cuiꞌchic rib xjuneseb? chanqueb. 7Quichakꞌoc li Jesús ut quixye reheb: —Ma̱cuaꞌ e̱re la̱ex xnaubal li cꞌaꞌak re ru aꞌin. Caꞌaj cuiꞌ li Dios Acuabej nanaꞌoc re jokꞌe tixba̱nu xban nak caꞌaj cuiꞌ aꞌan yal re saꞌ xbe̱n chixjunil. 8La̱ex te̱cꞌul le̱ cuanquil nak ta̱cha̱lk li Santil Musikꞌej e̱riqꞌuin. La̱ex chic texchꞌoloba̱nk resilal chicuix la̱in arin Jerusalén, aran Judea ut Samaria. Joꞌ ajcuiꞌ yalak bar jun sut saꞌ ruchichꞌochꞌ te̱chꞌolob lix ya̱lal, chan. 9Nak quirakeꞌ xyebal chixjunil aꞌin quicꞌameꞌ saꞌ choxa li Jesús xban li Dios. Yo̱queb chirilbal nak quichal jun li chok ut quimukun saꞌ li chok. Ut incꞌaꞌ chic queꞌril ru. 10Toj yo̱queb ajcuiꞌ chirilbal nak yo̱ chi xic li Jesús saꞌ choxa nak xaka̱mileb cuibeb li cui̱nk chiruheb. Sakeb li rakꞌ. 11Ut queꞌxye reheb: —Ex cui̱nk aj Galilea, ¿Cꞌaꞌut nak yo̱quex chi iloc saꞌ choxa? Li Jesús li xcuan saꞌ e̱ya̱nk ut xcꞌameꞌ saꞌ choxa, aꞌan ta̱cha̱lk cuiꞌchic. Chanru nak xeril chi xic saꞌ choxa, joꞌcan cuiꞌchic nak te̱ril nak yo̱k chi cha̱lc, chanqueb reheb.\nQuixakaba̱c laj Matías chokꞌ apóstol chokꞌ re̱kaj laj Judas\n12Chirix aꞌan eb li apóstol queꞌcube chak saꞌ li tzu̱l Olivos ut queꞌco̱eb cuiꞌchic Jerusalén. Li tzu̱l aꞌan nachꞌ cuan riqꞌuin li tenamit Jerusalén, jun kilómetro tana xnajtil, joꞌ xnajtil li naru nequeꞌxbeni saꞌ li hiloba̱l cutan. 13Nak queꞌcuulac Jerusalén queꞌtakeꞌ saꞌ xcaꞌ tasal li cab li nequeꞌhilan cuiꞌ nak cuanqueb Jerusalén. Aꞌaneb laj Pedro, laj Juan, laj Jacobo, laj Andrés, laj Felipe, laj Tomás, laj Bartolomé, laj Mateo, laj Jacobo li ralal laj Alfeo, laj Simón li na-oquen saꞌ xya̱nkeb li jun chꞌu̱tal Zelote nequeꞌxye reheb, ut laj Judas li ralal laj Jacobo. 14Chixjunileb aꞌan yo̱queb chi tijoc chi junajeb xchꞌo̱l rochbeneb li ri̱tzꞌin li Jesús ut lix María lix naꞌ. Ut cuanqueb ajcuiꞌ ixk yo̱queb chi tijoc rochbeneb. 15Saꞌ eb li cutan aꞌan jun ciento riqꞌuin junmay chixjunileb laj pa̱banel li chꞌutchꞌu̱queb aran. Laj Pedro quixakli saꞌ xya̱nkeb ut qui-oc chixyebal reheb: 16—Ex inherma̱n, tento nak ta̱uxma̱nk li tzꞌi̱banbil saꞌ li Santil Hu li quicꞌuteꞌ chiru li rey David xban li Santil Musikꞌej chirix laj Judas li quikꞌaxtesin re li Jesús reheb li queꞌchapoc re. 17Laj Judas, aꞌan raj jun saꞌ kaya̱nk saꞌ li cꞌanjel aꞌin. 18Riqꞌuin lix tojbal li quiqꞌueheꞌ re xban nak quixba̱nu li ma̱usilal, quilokꞌeꞌ jun li chꞌochꞌ. Quixyatzꞌ rib ut nak quitꞌaneꞌ chi xulxu, quichireꞌ ut qui-el chak chixjunil saꞌ lix saꞌ. 19Qui-el ut resil aꞌan saꞌ xya̱nkeb chixjunileb li cuanqueb Jerusalén. Joꞌcan nak Acéldama nequeꞌxye re li naꞌajej aꞌan saꞌ li ra̱tinoba̱leb. Aꞌan naraj naxye “Lokꞌbil riqꞌuin quicꞌ.” 20Quicꞌulman chi joꞌcan xban nak saꞌ li hu Salmos tzꞌi̱banbil retalil li naxye chi joꞌcaꞌin:\nChicana̱k ta lix naꞌaj chi ma̱cꞌaꞌ chic cuan chiru. Ut ma̱ ani ta chic chi cua̱nk saꞌ lix muheba̱l. (Sal. 69:5)\nUt naxye ajcuiꞌ:\nJalan ta chic chiqꞌuehekꞌ chokꞌ re̱kaj saꞌ lix cꞌanjel. (Sal. 109:8)\n21Joꞌcan nak tento takaxakab junak chokꞌ re̱kaj laj Judas. Cuanqueb cui̱nk saꞌ kaya̱nk queꞌochbenin chak ke nak toj cuan li Jesús saꞌ kaya̱nk, 22chalen nak quicubsi̱c chak xhaꞌ li Jesús xban laj Juan ut toj chalen nak quicꞌameꞌ saꞌ choxa chiku. Jun reheb li cui̱nk aꞌan naru takaxakab chokꞌ re̱kaj laj Judas re nak tixchꞌolob ajcuiꞌ xya̱lal nak quicuacli cuiꞌchic chi yoꞌyo li Jesús saꞌ xya̱nkeb li camenak, chan laj Pedro. 23Queꞌxxakab laj José li nequeꞌxye Barsabás re. Aj Justo lix cꞌabaꞌ jun chic nequeꞌxqꞌue. Ut queꞌxxakab ajcuiꞌ laj Matías. 24Ut queꞌoc chi tijoc ut queꞌxye: —At Ka̱cuaꞌ, la̱at nacanau chanru li ra̱m li junju̱nk. Joꞌcan nak nakatzꞌa̱ma cha̱cuu nak ta̱cꞌutbesi chiku ani reheb li cuib aꞌin ta̱sicꞌ ru re ta̱cana̱k chi cꞌanjelac chokꞌ re̱kaj laj Judas. 25Aꞌan tixcꞌul xcuanquil chi cꞌanjelac chokꞌ apóstol. Tixba̱nu li cꞌanjel li quixtzꞌekta̱na laj Judas xban li incꞌaꞌ us quixba̱nu. Laj Judas co̱ saꞌ li naꞌajej chixtojbal xma̱c bar xcꞌulub cuiꞌ xic, chanqueb. 26Joꞌcan nak queꞌxbu̱li rix li ani ta̱cana̱k chi cꞌanjelac. Ut nak ac xeꞌbu̱lic, li cꞌanjel aꞌan quicana saꞌ xbe̱n laj Matías. Ut saꞌ ajcuiꞌ li ho̱nal aꞌan laj Matías qui-oc chokꞌ apóstol saꞌ xya̱nkeb li junlaju chic.


HEBREOS 10 KEK - Li chakˈrab li quiqˈueheˈ re laj - Bible Gateway\nHEBREOS 10 Kekchi (KEK)\n10 Li chakˈrab li quiqˈueheˈ re laj Moisés yal retalil li usilal talajeˈcha̱lk mokon. Saˈ li chakˈrab aˈan naxye nak teˈmayejak rajlal chihab aban moco riqˈuin ta li mayejac quiti̱cobresi̱c lix yuˈameb. 2 Cui ta riqˈuin li mayejac ta̱e̱lk lix ma̱queb incˈaˈ raj chic nequeˈmayejac rajlal chihab. Abanan nequeˈrecˈa saˈ li ra̱meb nak toj cuan lix ma̱queb. Joˈcan nak incˈaˈ queˈxcanab li mayejac. 3 Lix ya̱lal li mayejac nequeˈxba̱nu aˈan re xjulticanquil chiruheb nak toj cuanqueb xma̱c. 4 Lix quiqˈuel li chiba̱t ut li toro incˈaˈ narisi li ma̱c. 5 Joˈcan nak li Ka̱cuaˈ Jesucristo, nak ac cha̱lc re saˈ ruchichˈochˈ, quixye re li Acuabej Dios:\nLa̱in ninnau nak la̱at incˈaˈ nacacuaj lix quiqˈuel li mayej xul. Incˈaˈ nacuulac cha̱cuu li cˈaˈak re ru chi mayejil. Joˈcan nak tina̱qˈue chi tzˈejcualocˈ.\n6 Incˈaˈ nacuulac cha̱cuu li cˈatbil mayej chi moco li cˈaˈak re ru chi mayejil re risinquil li ma̱c.\n7 Ut quinye: Cueˈquin, at Ka̱cuaˈ, tinba̱nu li nacacuaj joˈ tzˈi̱banbil saˈ li Santil Hu chicuix.\n8 Joˈcaˈin quixye li Cristo re li Dios: Incˈaˈ nacuulac cha̱cuu li cˈatbil mayej chi moco li cˈaˈak re ru chi mayejil re risinquil li ma̱c. Xelajeˈxba̱nu aˈin xban nak joˈcan tzˈi̱banbil saˈ li chakˈrab junxil. Quixye li a̱tin aˈin usta ac tzˈi̱banbil saˈ li chakˈrab nak teˈmayejak. 9 Ut quixye ajcuiˈ: Cueˈquin, at Ka̱cuaˈ. Tinba̱nu li nacacuaj, chan. Joˈcan nak li Dios quirisi xcuanquil li mayejac xul ut chokˈ re̱kaj li mayej aˈan quixqˈue li Jesucristo chi ca̱mc chiru li cruz. 10 Li Jesucristo quixba̱nu li quiraj li Dios nak quixmayeja rib chiru li cruz. Jun sut ajcuiˈ quixmayeja rib, ut riqˈuin lix camic cuybil li kama̱c ut santobresinbilo. 11 Saˈ xya̱nkeb laj Israel, chixjunileb laj tij cuulaj cuulaj nequeˈmayejac ut li mayej aˈan incˈaˈ narisi li ma̱c. 12 Abanan li Jesucristo jun sut ajcuiˈ quixmayeja rib nak quicam re xcuybal xsachbal li ma̱c. Chirix aˈan co̱ saˈ choxa ut quicˈojla saˈ xnim ukˈ li Dios. 13 Ut aran yo̱ chiroybeninquil nak ta̱cuulak xkˈehil nak tixyekˈ saˈ rok eb li xicˈ nequeˈiloc re. 14 Xban nak jun sut ajcuiˈ quixmayeja rib li Jesucristo nak quicam chiru li cruz, ma̱cˈaˈ chic xma̱queb chiru li Dios li santobresinbileb. 15 Joˈcan ajcuiˈ li Santil Musikˈej naxchˈolob xya̱lal chiku nak aˈan tzˈakal ya̱l xban nak joˈcaˈin naxye saˈ li Santil Hu:\n16 Aˈin li contrato tinqˈue reheb, chan li Dios. Ta̱cuulak xkˈehil nak tinqˈue lin chakˈrab saˈ lix cˈaˈuxeb ut tinqˈue ajcuiˈ saˈ li ra̱meb.\n17 Ut quixye ajcuiˈ:\nIncˈaˈ chic ta̱nak saˈ inchˈo̱l lix ma̱queb chi moco lix ma̱usilaleb.\n18 Joˈcan nak cui ac cuybil sachbil li kama̱c, ma̱cˈaˈ chic xcˈanjel li mayejac re risinquil li ma̱c.\nNaru tocua̱nk chi sum a̱tin riqˈuin li Dios\n19 Joˈcan utan ex herma̱n, anakcuan naru tocua̱nk chi sum a̱tin riqˈuin li Dios xban nak quihoyeˈ lix lokˈlaj quiqˈuel li Jesucristo nak quicam chiru li cruz saˈ kacˈabaˈ. 20 Riqˈuin lix camic li Jesucristo quixsach xcuanquil li tˈicr li quicuan saˈ li tabernáculo ut quixqˈue li acˈ naˈleb re xtaubal li junelic yuˈam ut anakcuan naru tocua̱nk chi sum a̱tin riqˈuin li Dios. 21 Li Jesucristo, aˈan lix yucuaˈil aj tij chokˈ ke la̱o li ralal xcˈajol li Dios. 22 Joˈcan nak chikaqˈue kib rubel xcuanquil li Dios chi anchal kachˈo̱l ut chi ma̱cˈaˈak kaxiu xban nak nakecˈa nak ma̱cˈaˈ chic li kama̱c. Chˈajbil chic li ka̱m xban xquiqˈuel li Jesucristo ut cubsinbil chic kahaˈ. 23 Joˈcan nak cauhak taxak kachˈo̱l saˈ li kapa̱ba̱l xban nak li Dios naxqˈue li cˈaˈru naxyechiˈi ke. 24 Chikasicˈ chanru takatenkˈa kib re nak takara kib ut chikaba̱nu usilal chi kibil kib. 25 Cuanqueb li incˈaˈ nequeˈxic saˈ li chˈutubaj ib. Abanan incˈaˈ takaba̱nu joˈ nequeˈxba̱nu eb aˈan. Junelic ban takachˈutub kib re xlokˈoninquil li Dios. Chikaqˈue xcacuub li kachˈo̱l chi kibil kib. Tento takaba̱nu aˈan xban nak chi se̱b tol‑e̱lk li Jesucristo. 26 Cui junelic yo̱co chi ma̱cobc chi ac nakanau xya̱lal li ra̱tin li Dios, ma̱cˈaˈ chic xcuybal li kama̱c xban nak nakanau nak ma̱c yo̱co chixba̱nunquil. 27 Cui junelic yo̱ko chi ma̱cobc, caˈaj chic li rakba a̱tin ut lix xamlel li tojba ma̱c yo̱co chiroybeninquil bar cuiˈ teˈcˈatekˈ li xicˈ nequeˈiloc re li Ka̱cuaˈ Dios. 28 Junxil incˈaˈ qui‑ileˈ xtokˈoba̱l ru li ani quikˈetoc re xchakˈrab laj Moisés. Cui cuan cuib malaj oxib li queˈxye nak ya̱l nak xkˈet li chakˈrab, quirakeˈ a̱tin saˈ xbe̱n ut queˈxcamsi. 29 Numtajenak cuiˈchic ra teˈxcˈul li nequeˈtzˈekta̱nan re li Ralal li Dios ut nequeˈxsach xcuanquil lix quiqˈuel xban nak riqˈuin xquiqˈuel li Jesucristo xakabanbil xcuanquil li acˈ contrato ut santobresinbilo la̱o. Numtajenak cuiˈchic ra teˈxcˈul li nequeˈxmajecua li Santil Musikˈej li naqˈuehoc ke li rusilal li Dios. 30 La̱o nakanau nak li Dios quixye chi joˈcaˈin:\nCaˈaj cuiˈ la̱in naru tinqˈuehok xtojbal rix lix ma̱queb ut la̱in tinrahobtesiheb riqˈuin li cˈaˈru quilajeˈxba̱nu.\nUt quixye cuiˈchic li Ka̱cuaˈ:\nLa̱in tinrakok a̱tin saˈ xbe̱n lin tenamit.\n31 Kˈaxal xucuajel nak ta̱rakok a̱tin li yoˈyo̱quil Dios saˈ xbe̱neb li nequeˈtzˈekta̱nan re. 32 Aban chinak saˈ e̱chˈo̱l chanru xecˈul junxil nak tojeˈ xepa̱b li Cristo. Nabal chi raylal quilaje̱cˈul ut incˈaˈ xchˈinan e̱chˈo̱l. 33 Cuan saˈ e̱ya̱nk li xicˈ queˈileˈ ut queˈhobeˈ chiruheb li tenamit. Ut la̱ex quextzˈakon riqˈuin li raylal li queˈxcˈul. 34 La̱ex quiyotˈeˈ e̱chˈo̱l chi rilbal le̱ rech aj pa̱banelil li cuanqueb chi pre̱xil. Ut incˈaˈ quirahoˈ saˈ le̱ chˈo̱l nak quimakˈeˈ che̱ru li cˈaˈru e̱re xban nak nequenau nak saˈ li choxa cuan e̱ma̱tan kˈaxal cuiˈchic lokˈ. Le̱ ma̱tan li cuan saˈ choxa incˈaˈ nalaj incˈaˈ na‑osoˈ. 35 Joˈcan nak cauhak taxak e̱chˈo̱l saˈ le̱ pa̱ba̱l ut riqˈuin aˈan cuan e̱kˈajca̱munquil. 36 La̱ex tento te̱cuy li cˈaˈru na‑ux e̱re re nak te̱ba̱nu li naraj li Dios. Ut riqˈuin aˈan te̱cˈul li yechiˈinbil e̱re xban li Dios. 37 Joˈcaˈin tzˈi̱banbil saˈ li Santil Hu:\nChi se̱b tol‑e̱lk li Cristo. Incˈaˈ ta̱ba̱yk chak.\n38 Li ti̱c xchˈo̱l xban inpa̱banquil cuan xyuˈam chi junelic. Cui naxcanab inpa̱banquil, incˈaˈ ta̱sahokˈ inchˈo̱l riqˈuin, chan li Dios.\n39 Aban, la̱o ma̱cuaˈo xcomoneb li nequeˈxcanab xpa̱banquil li Dios. Eb aˈan teˈxic saˈ xbalba. La̱o nakapa̱b li Dios ut tocolekˈ.


1 CORINTIOS 10 KEK - Eb laj Israel queˈxtzˈek xma̱taneb - Bible Gateway\n1 CORINTIOS 10 Kekchi (KEK)\nEb laj Israel queˈxtzˈek xma̱taneb\n10 Ex inherma̱n, la̱in nacuaj nak texcˈoxlak caˈchˈinak chirix li cˈaˈru queˈxcˈul li kaxeˈto̱nil yucuaˈ nak queˈel saˈ li tenamit Egipto. Li Dios quixtakla li chok chi cˈamoc be chiruheb ut chixjunileb queˈnumeˈ jun pacˈal li Caki Palau nak quixjach rib re teˈnumekˈ. 2 Chanchan nak queˈcube xhaˈeb saˈ li chok ut saˈ li Caki Palau ut riqˈuin aˈan queˈxcˈul xchˈo̱leb nak laj Moisés ta̱cˈamok be chiruheb. 3 Ut chixjunileb queˈxcuaˈ li maná li choxahil cua li quixtakla chak li Dios. 4 Chixjunileb queˈrucˈ li haˈ li quiqˈueheˈ reheb xban li Dios. Li haˈ aˈan qui‑el chak saˈ li sako̱nac. Ut li sako̱nac aˈan, aˈan retalil li Cristo li qui‑ochbenin reheb nak yo̱queb chi numecˈ saˈ li chaki chˈochˈ. 5 Abanan moco chixjunileb ta queˈxba̱nu joˈ naraj li Dios. Lix qˈuialeb queˈxkˈet ra̱tin li Dios ut xban nak incˈaˈ queˈxba̱nu joˈ naraj li Dios, joˈcan nak queˈcam saˈ li chaki chˈochˈ ut incˈaˈ queˈoc saˈ li tenamit Canaán. 6 Chixjunil aˈan nacˈutuc chiku nak incˈaˈ takarahi ru li incˈaˈ us joˈ queˈxba̱nu eb aˈan. 7 Aˈan naxcˈut chiku nak incˈaˈ takalokˈoni li yi̱banbil dios joˈ queˈxba̱nu eb aˈan. Joˈcaˈin tzˈi̱banbil saˈ li Santil Hu chirixeb: Eb li tenamit queˈcuaˈac ut queˈucˈac ut queˈxajoc re xlokˈoninquil li cuacax oro. 8 Ut naxcˈut ajcuiˈ chiku nak incˈaˈ us li coˈbe̱tac yumbe̱tac joˈ queˈxba̱nu eb aˈan ut chiru jun cutan quilajeˈcam oxib xcaˈcˈa̱l mil (23,000) chi tenamit xban li ma̱usilal queˈxba̱nu. 9 Mikaqˈue xjoskˈil li Ka̱cuaˈ Dios joˈ queˈxba̱nu eb aˈan nak queˈxba̱nu li ma̱usilal ut queˈtiˈeˈ xbaneb li cˈantiˈ li quixtakla li Ka̱cuaˈ Dios ut queˈcam. 10 Chi moco tocuechˈok, joˈ queˈxba̱nu eb aˈan. Ut xbaneb lix ma̱usilal queˈcamsi̱c xban li ángel li quixtakla chak li Dios. 11 Li cˈaˈru queˈxcˈul li kaxeˈto̱nil yucuaˈ aˈan tzˈi̱banbil retalil saˈ li Santil Hu re nak la̱o takaqˈue retal ut incˈaˈ takaba̱nu joˈ queˈxba̱nu eb aˈan xban nak cuulac re li rosoˈjic li cutan. 12 Joˈcan nak li ani narecˈa nak cau xchˈo̱l saˈ lix pa̱ba̱l chixqˈuehak retal lix yuˈam re nak incˈaˈ ta̱oc chi ma̱cobc. 13 Moco jalan ta chic li a̱le̱c nequecˈul la̱ex chiru li nequeˈxcˈul chixjunileb. Abanan li Dios ti̱c xchˈo̱l. Aˈan incˈaˈ nocoxcanab chi a̱le̱c cui incˈaˈ takacuy xnumsinquil. Aˈan ban natenkˈan ke chixcuybal xnumsinquil. 14 Joˈcan ut ex inherma̱n, raro̱quex inban, me̱lokˈoni chic li jalanil dios. 15 La̱in ninchˈolob xya̱lal che̱ru xban nak cuan e̱naˈleb. Ut la̱ex naru te̱ye ma us li ninye malaj incˈaˈ. 16 Nak nakaba̱nu li lokˈoni̱nc re xjulticanquil lix camic li Cristo, nocotioxin chiru li Dios. Nak nakucˈ li xyaˈal li uva, ¿ma incˈaˈ ta biˈ junajo riqˈuin li Cristo xban nak quihoyeˈ xquiqˈuel chiru li cruz saˈ kacˈabaˈ? Ut nak nakatzaca li caxlan cua li najachiman, ¿ma incˈaˈ ta biˈ junajo riqˈuin li Cristo xban nak quicam chiru li cruz saˈ kacˈabaˈ? 17 Usta nabalo, jun ajcuiˈ li caxlan cua najachiman ut nakacuotzi. Aˈan retalil nak la̱o junajo chic riqˈuin li Cristo. 18 Cheqˈue retal laj Israel. Eb aˈan queˈxtzaca li tib li queˈxmayeja chiru li Dios. Aˈan retalil nak cuanqueb chi sum a̱tin riqˈuin li Dios. 19 ¿Cˈaˈru xya̱lal li yo̱quin chixyebal? ¿Ma yoˈyo ta biˈ li yi̱banbil dios? Incˈaˈ. Ut, ¿ma cuan ta biˈ xcuanquil li tib li namayeja̱c chiruheb? Ma̱cˈaˈ xban nak ma̱cˈaˈ xcuanquil li yi̱banbil dios. 20 La̱in incˈaˈ ninye nak cuan xcuanquil li yi̱banbil dios, chi moco ninye nak li mayejanbil tib cuan xcuanquil. Li yo̱quin chixyebal, aˈan aˈin: eb li incˈaˈ nequeˈxpa̱b li tzˈakal Dios nequeˈmayejac, aban ma̱cuaˈ chiru li Dios nequeˈmayejac. Chiru ban li ma̱us aj musikˈej. Ut la̱in incˈaˈ nacuaj nak yo̱kex chi oque̱nc saˈ lix naˈlebeb li ma̱us aj musikˈej. 21 Incˈaˈ naru te̱rucˈ xsaˈ li secˈ re xjulticanquil xcamic li Ka̱cuaˈ Jesús, ut te̱rucˈ ajcuiˈ xsaˈ li secˈ re xqˈuebal xlokˈal li ma̱us aj musikˈej. Chi moco naru te̱cuaˈ li caxlan cua re xjulticanquil xcamic li Ka̱cuaˈ Jesucristo ut te̱cuaˈ ajcuiˈ li cua mayejanbil chiruheb li ma̱us aj musikˈej. 22 Incˈaˈ us cui takaqˈue xjoskˈil li Ka̱cuaˈ riqˈuin xlokˈoninquil li yi̱banbil dios. ¿Ma la̱o ta biˈ nim kacuanquil chiru li Ka̱cuaˈ? Ma̱ jokˈe xban nak la̱o ma̱cˈaˈ kacuanquil.\nChixjunil li cˈaˈak re ru takaba̱nu rehak xlokˈoninquil li Dios\n23 Cuan li nequeˈyehoc re nak naru nakaba̱nu chixjunil li nakaj. Ya̱l nak naru nakaba̱nu, abanan moco chixjunil ta us xba̱nunquil. Ya̱l nak naru xba̱nunquil chixjunil, abanan moco chixjunil ta li cˈaˈru nakaba̱nu nocoxtenkˈa chi qˈui̱c saˈ li kapa̱ba̱l. 24 Me̱sicˈ li us caˈaj cuiˈ chokˈ e̱re la̱ex. Chesicˈ aj ban cuiˈ li us chokˈ reheb le̱ ras e̱ri̱tzˈin. 25 Naru te̱tzaca chixjunil li tib nacˈayiman saˈ li cˈayiba̱l, ut me̱patzˈ ma mayejanbil chiru li yi̱banbil dios re nak ma̱cˈaˈak e̱cˈaˈux nak te̱tzaca. 26 Naru te̱tzaca xban nak li Ka̱cuaˈ Dios aˈan laj e̱chal re li ruchichˈochˈ ut aˈan ajcuiˈ laj e̱chal re chixjunil li cuan saˈ ruchichˈochˈ. 27 Cui junak ma̱cuaˈ aj pa̱banel tatxbok chi cuaˈac riqˈuin ut cui naxcˈul a̱chˈo̱l xic riqˈuin, li cˈaˈru tixqˈue chatzaca, chacˈul. Abanan incˈaˈ ta̱patzˈ ma mayejanbil li tzacae̱mk aˈan re nak ma̱cˈaˈak a̱cˈaˈux nak ta̱tzaca. 28 Aˈut cui junak naxye a̱cue nak li tzacae̱mk aˈan mayejanbil chiru li yi̱banbil dios, incˈaˈ ta̱tzaca aˈan re nak incˈaˈ ta̱chˈina̱k xchˈo̱l li xyehoc a̱cue nak mayejanbil tzacae̱mk ut re ajcuiˈ nak incˈaˈ ta̱oc xcˈaˈux. 29 Incˈaˈ yo̱quin chixyebal aˈin chirix la̱ cˈaˈux la̱at. Yo̱quin chi a̱tinac re nak incˈaˈ ta̱chˈina̱nk xchˈo̱l li jun chic a̱ban la̱at.\nMa̱re junak e̱re ta̱chakˈok ut tixye cue, ¿cˈaˈut nak incˈaˈ tinba̱nu li naru tinba̱nu yal xban nak jalan chic naxye nak incˈaˈ us xba̱nunquil? 30 Ut cui la̱in nintioxin chirix li cˈaˈru nintzaca, ¿cˈaˈut nak ta̱cuechˈi̱k rix li cˈaˈru tintzaca? chaˈak. 31 La̱in tinye e̱re li xya̱lal. Chixjunil li cˈaˈru te̱tzaca ut chixjunil li cˈaˈru te̱ba̱nu, cheba̱nuhak re xqˈuebal xlokˈal li Ka̱cuaˈ Dios. 32 Me̱ba̱nu li cˈaˈak re ru napoˈoc xchˈo̱leb le̱ ras e̱ri̱tzˈin usta aj judío, usta ma̱cuaˈeb aj judío. Chi moco te̱ba̱nu li cˈaˈru ta̱poˈok xchˈo̱l le̱ rech aj pa̱banelil. 33 Joˈcan nak la̱in ninyal inkˈe chixba̱nunquil li us re xtenkˈanquil chixjunileb. La̱in incˈaˈ yo̱quin chixsicˈbal li us chokˈ cue la̱in injunes. Yo̱quin ban chixsicˈbal li us chokˈ reheb chixjunileb re nak ta̱ru̱k teˈcolekˈ.


Li xlaje rahilal | Li xnaʼlebʼ li Santil Hu choʼq rehebʼ li kokʼal\nCHAAWIL SAʼ Kabuverdianu Pidgin (Cameroon) Q’eqchi’ Sesotho (South Africa) acholi afrikáans albanés alemán amárico armenio azerí azerí (alfabeto cirílico) bajo alemán bassa de camerún batak (karo) becol birmano bislama boulou búlgaro catalán cebuano checo chichewa chino (tradicional) chino simplificado chitonga chitonga (zimbabwe) chitumbuka chiyao chokue chol chuabo cibemba cingalés citonga congo coreano criollo de las seychelles criollo haitiano croata dangme danés edo efik endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga galician garífuna georgiano griego guaraní gun hausa herero hiligaynon hindi hmong holandés húngaro iban ibinda ibo ilocano indonesio inglés irlandés isoko italiano kabiye kannada kaonde kayin sgaw kazajo kikongo kikuyu kimbundu kiniaruanda kirguís kiribatiano kirundi kisonge kwangalí kwanyama lengua de señas colombiana lengua de señas ecuatoriana lengua de señas mexicana lenguaje de señas alemán lenguaje de señas americano lenguaje de señas británico lenguaje de señas italiano letón lhukonzo lingala lituano lomue luganda luo macedonio macua malayo malayálam malgache mam maratí maya mazateco de Huautla mixe more ngäbere (o guaymí) nias noruego nyungwe náhuatl de guerrero náhuatl de la huasteca náhuatl del centro náhuatl del norte de puebla okpe osético otetela pangasinán panjabí pidgin nigeriano polaco ponapés portugués portugués europeo purépecha quechua ancashino quechua ayacuchano quechua cuzqueño quichua de Chimborazo quichua de Imbabura quiché rumano ruso samoano sango sena sena serbio serbio (alfabeto latino) shona sranangtongo suajili suati sueco sundanés tagalo tahitiano tai tamil tandroy telugu tivo tojolabal totonaco tseltal tsonga tsotsil tsuana turco twi tártaro ucraniano uhobo umbundú uruund uzbeko valenciano vascuence vendal vezo vietnamita waray-waray wayuunaiki wolaita xhosa xitshwa yoruba zapoteco re lachiguiri zulú árabe ñemba\nLi xlaje rahilal\nLaj Moises kixye re laj Faraon naq tixyal xbʼaanunkil naq inkʼaʼ chik tril ru. Ak xik re laj Moises, abʼan xbʼeenwa, kixye re: «Tuqtu qʼoqyink tkamq li xbʼeen alalbʼej re li tenamit Egipto, joʼ ralal laj Faraon joʼ ajwiʼ rehebʼ li moos».\nLi Jehobʼa kixye rehebʼ laj Israel: «Teekʼubʼ jun chaabʼil tzakahemq. Teekamsi jun chʼina karneer malaj chibʼaat li wank jun chihabʼ re, ut li xkikʼel teeyul saʼ rokebʼaal leerochoch. Teepom li tibʼ ut teewaʼ rikʼin wa li inkʼaʼ yuubʼil ru. Ak listaqex re xik, ak tiqtoqex ut ak wanq leexaabʼ cheeroq. Chiru li qʼoqyink aʼin texwisi». Peʼyaal naq kʼajoʼ tana keʼsahoʼk ebʼ laj Israel?\nLi xʼanjel li Jehobʼa xwulak tuqtu qʼoqyink saʼebʼ li rochoch ebʼ laj Egipcio. Ebʼ li ochoch bʼarwiʼ maakʼaʼ reetalil li kikʼ, kikamk li xbʼeen alalbʼej. Bʼarwiʼ wank reetalil li kikʼ, maakʼaʼ kixbʼaanu li anjel rehebʼ li kokʼal. Chixjunil ebʼ li junkabʼal rehebʼ laj Egipcio usta bʼihomebʼ malaj nebʼaʼebʼ keʼkamk li xbʼeen ralalebʼ. Abʼan maajun rehebʼ li ralal ebʼ laj Israel keʼkamk.\nLi xbʼeen ralal laj Faraon kikamk ajwiʼ. Laj Faraon inkʼaʼ chik kiruuk xkuybʼal aʼin ut kixye re laj Moises ut laj Aaron: «Elenqex arin! Elenqex ut loqʼonimaq chaq Leeyos! Kʼamomaq leexul ut ayuqex!».\nSaʼ li qʼoqyink aʼan li po yook chi xorok. Naq ebʼ laj Israel keʼelk Egipto, keʼchʼutubʼaak joʼ junkabʼal ut chi teep. Wank 600.000 chi winq, joʼ ajwiʼ naabʼalebʼ li ixq ut kokʼal. Naabʼalebʼ li maawaʼebʼ aj Israel xkohebʼ ajwiʼ chi xloqʼoninkil li Jehobʼa. Ebʼ laj Israel moko wankebʼ ta chik choʼq moos!\nRe xjultikankil naq li Jehobʼa kikolok rehebʼ, tento raj teʼxkʼubʼ rajlal chihabʼ li chaabʼil tzakahemq aʼin li keʼxkʼabʼaʼi Paswa.\n«Aʼin xyaalal naq inkʼaʼ xat-inkamsi: re xkʼutbʼesinkil linwankil rikʼin laanaʼlebʼ ut re naq tkʼemanq resil linkʼabʼaʼ saʼ chixjunil li ruuchichʼochʼ» (Romanos 9:17).\nEbʼ li patzʼom: Bʼar wank li xlaje rahilal? Kʼaru keʼxbʼaanu ebʼ laj Israel re naq teʼruuq xkolbʼal ribʼ chiru li rahilal aʼin?\nExodo 11:1-12:42; 13:3-10.


2 JUAN 1 KEK - Li Xcab Hu li Quixtzˈi̱ba li San Juan - Bible Gateway\n2 JUAN Kekchi (KEK)\nLi Xcab Hu li Quixtzˈi̱ba li San Juan\nLaj Juan natzˈi̱bac riqˈuin jun li ixk aj pa̱banel\n1 La̱in aj cˈamol be cha̱cuu saˈ la̱ pa̱ba̱l. At hermana, nintzˈi̱bac a̱cuiqˈuin la̱at li sicˈbil a̱cuu xban li Dios. Ut nintzˈi̱bac ajcuiˈ riqˈuineb la̱ cualal a̱cˈajol. Ya̱l nak la̱in nequexinra. Moco caˈaj ta cuiˈ la̱in ninrahoc e̱re. Nequexraheˈ aj ban cuiˈ xbaneb chixjunileb li nequeˈxnau li xya̱lal. 2 Nequexkara xban nak junaj li nakapa̱b ut lix ya̱lal aˈan ta̱cua̱nk kiqˈuin chi junelic. 3 Aˈ taxak li rusilal, li ruxta̱n ut li tuktu̱quilal li naxqˈue li Dios Acuabej ut li Jesucristo li Alalbej chicua̱nk e̱riqˈuin saˈ xya̱lal ut riqˈuin rahoc. 4 Cˈajoˈ nak nasahoˈ saˈ inchˈo̱l chirilbaleb la̱ cualal a̱cˈajol nak cuanqueb saˈ xya̱lal. Joˈcaˈin li kataklanquil xban li Dios Acuabej. 5 Ut anakcuan nintzˈa̱ma cha̱cuu nak chikarahak taxak kib chi kibil kib. Li chakˈrab aˈin moco acˈ ta. Abanan qˈuebil chak ke chalen chak saˈ xticlajic li kapa̱ba̱l. 6 Cui nakara kib chi kibil kib, nakapa̱b li kachakˈrabinquil xban li Dios. Chalen chak saˈ xticlajic, li Dios quixye ke nak tento takara kib chi kibil kib.\nEb laj tzolonel aj balakˈ\n7 Ninnumsi cuiˈchic saˈ e̱xic li naˈleb aˈin xban nak nabaleb laj tzolonel aj balakˈ cuanqueb saˈ ruchichˈochˈ. Eb li cui̱nk aˈin incˈaˈ nequeˈxchˈolob li xya̱lal nak li Jesucristo quitzˈejcualoˈ ut tzˈakal cui̱nk nak quicˈulun saˈ ruchichˈochˈ. Eb li cui̱nk aˈin aj balakˈeb ut xicˈ nequeˈril li Jesucristo. 8 Cheqˈuehak retal che̱ribil e̱rib re nak incˈaˈ ta̱cana̱k chi ma̱cˈaˈ rajbal le̱ cˈanjel chiru li Dios. Tzˈakalak ban re ru xkˈajca̱munquil le̱ cˈanjel te̱cˈul riqˈuin li Dios. 9 Cui ani junak naxqˈue xtzˈakob li quix‑chˈolob li Jesucristo, li jun aˈan ma̱cˈaˈ li Dios riqˈuin. Abanan cui nakapa̱b li cˈaˈru quixchˈolob li Jesucristo, li Dios Acuabej cua̱nk kiqˈuin ut cua̱nk ajcuiˈ kiqˈuin li Jesucristo li Cˈajolbej. 10 Cui nacuulac junak e̱riqˈuin ut nequenau nak jalan li yo̱ chixchˈolobanquil che̱ru chiru li quixchˈolob li Jesucristo, me̱cˈul saˈ le̱ rochoch chi moco te̱ye re nak li Dios chi‑osobtesi̱nk re. 11 Xban nak li ani naxtzˈa̱ma chiru li Dios nak ta̱rosobtesiheb laj balakˈ, aˈan ta̱tzˈako̱nk riqˈuin lix yibal ru lix cˈanjeleb.\n12 Cuan raj chic nabal tinye e̱re, abanan incˈaˈ nacuaj xtzˈi̱banquil saˈ li hu aˈin. La̱in nacuaj xic e̱riqˈuin re nak toa̱tinak ut takil xsahil kachˈo̱l chi kibil kib. 13 Nequeˈxtakla xsahil a̱chˈo̱l eb li ralal xcˈajol la̱ chakˈnaˈ, li sicˈbil ru xban li Dios. Joˈcan taxak.


Biblia en un año - [Sagrada Biblia] Qeqchi Bible [Sagrada Biblia]\n1. Saß xticlajic li Dios quixyîb chak li choxa ut li ruchichßochß.\n2. Moco tuktu ta ru li ruchichßochß nak quicuan ut toj mâcßaß cuan chi saß. Nujenak chi haß ut kßojyîn ru. Caßaj cuiß lix musikß li Dios na-ecßan saß xbên li haß.\n3. Li Dios quixye: —Chicuânk li cutan, chan. Ut quicuan li cutan.\n4. Ut li Dios quiril nak us li cutan. Ut quixjach li cutan riqßuin li kßojyîn.\n5. Ut li cutan quixqßue ajcuiß cutan chokß xcßabaß. Ut li kßojyîn, kßojyîn ajcuiß quixqßue chokß xcßabaß. Ut qui-oc li kßojyîn ut quisakêu. Aßan li xbên li cutan.\n6. Ut li Dios quixye: —Chicuânk li choxa re tixjach li haß li cuan takßa riqßuin li cuan takecß.— Ut quicßulman joß quixye li Dios.\n7. Li Dios quixjach ru li haß chi ribil. Cuan li haß quixcanab takßa ut cuan quixcanab takecß saß li choxa. Ut joßcan quixbânu li Dios.\n8. Li choxa li quijachoc re li haß chi ribil quixqßue chokß xcßabaß choxa. Qui-oc li kßojyîn ut quisakêu. Aßan li xcab li cutan.\n9. Ut li Dios quixye: —Chichßutlâk chixjunil li haß li cuan takßa ut chicanâk chi chaki li chßochß, chan. Ut quicßulman joß quixye li Dios.\n10. Li Dios quixye nak li chaki ru, chßochß xcßabaß. Ut li chßutubanbil haß, palau quixqßue chokß xcßabaß. Ut li Dios quiril nak us li quixbânu.\n11. Li Dios quixye: —Chicuânk li rax pim saß ruchichßochß, chan. Li acuîmk tâûchînk ut tâcuânk riyajil. Ut eb li cheß teßûchînk ut teßcuânk riyajil, aß yal cßaßru li riyajil li junjûnk. Ut quicßulman joß quixye li Dios.\n12. Quicuan li rax pim saß ruchichßochß. Li pim naxqßue riyajil aß yal cßaßru chi pimul. Ut joß ajcuiß li cheß naûchin ut cuan riyajil aß yal cßaßru chi cheßil. Ut li Dios quiril nak us li quixbânu.\n13. Ut qui-oc li kßojyîn ut quisakêu. Aßan li rox li cutan.\n14. Ut li Dios quixye: —Cheßcuânk xcutanquil ru li choxa re nak tixjach rib li cutan riqßuin li kßojyîn; ut eb aßan teßcßanjelak chokß retalil li sakßehil ut li habalkße, joß ajcuiß retalil li cutan ut li chihab.\n15. Ut cheßlemtzßûnk chiru li choxa re xcutanobresinquil li ruchichßochß. Ut quicßulman joß quixye li Dios.\n16. Li Dios quixyîb li sakße ut li po re teßxcutanobresi ru li ruchichßochß. Li sakße aßan li kßaxal nim li nalemtzßun chiru li cutan ut li po aßan li nacutanobresin chiru li kßojyîn. Ut quixyîb ajcuiß eb li chahim.\n17. Ut li Dios quixqßueheb chiru li choxa re teßxcutanobresi ru li ruchichßochß.\n18. Li Dios quixqßueheb aran re xberesinquil li cutan ut li kßojyîn. Quixqßueheb re xjachbal li cutan riqßuin li kßojyîn. Ut li Dios quiril nak us li quixbânu.\n19. Ut qui-oc li kßojyîn ut quisakêu. Aßan li xcâ li cutan.\n20. Li Dios quixye: —Cheßcuânk nabaleb li xul saß li haß, ut cheßcuânk ajcuiß li xul li nequeßrupupic chiru choxa. Ut joßcan quixbânu li Dios.\n21. Ut li Dios quixyoßobtesiheb li nînki car ut chixjunileb li xul li cuanqueb saß haß, aß yal cßaßru chi xulil. Ut quixyoßobtesi ajcuiß li xul li nequeßrupupic, aß yal cßaßru chi xulil. Li Dios quiril nak us li quixbânu.\n22. Li Dios quirosobtesiheb li xul aßan ut quixye reheb: —Chexnabalokß ut chexqßuiânk. Ut chexcuânk saß chixjunil li haß yalak bar. Joß ajcuiß li cocß xul chiru choxa cheßqßuiânk saß ruchichßochß.\n23. Ut qui-oc li kßojyîn ut quisakêu cuißchic. Aßan li quixbânu saß roß li cutan.\n24. Ut quixye ajcuiß li Dios: —Cheßcuânk yalak cßaßru chi xulil saß ruchichßochß. Cheßcuânk chixjunileb li xul li nequeßcuaßac pim. Cheßcuânk eb li xul li nequeßxjucuqui rib chiru chßochß. Joß ajcuiß li xul li nequeßcuan saß qßuicheß. Ut quicßulman joß quixye li Dios.\n25. Ut li Dios quixyoßobtesiheb chixjunil li xul li nequeßcuan saß qßuicheß aß yal cßaßru chi xulil. Ut quixyoßobtesi chixjunileb li xul li nequeßcuaßac pim, aß yal cßaßru chi xulil. Joß ajcuiß li xul li nequeßxjucuqui rib chiru chßochß, aß yal cßaßru chi xulil. Ut li Dios quiril nak us li quixbânu.\n26. Ut quixye ajcuiß li Dios: —Kayoßobtesihak li cuînk joß li kilobâl lâo. Ut aßan tâcuânk xcuanquil saß xbêneb chixjunileb li xul li cuanqueb saß ruchichßochß, joß li car saß li palau ut li xul li nequeßrupupic chiru choxa. Ut tâcuânk xcuanquil saß xbêneb li quetômk ut li xul li cuanqueb saß pim, joß ajcuiß saß xbên chixjunileb li xul li nequeßxjucuqui rib saß chßochß, chan li Dios.\n27. Ut li Dios quixyoßobtesi li cuînk ut li ixk joß li rilobâl aßan. Cuînk ut ixk nak quixyoßobtesiheb.\n28. Li Dios quirosobtesiheb aßan ut quixye reheb: —Chicuânk lê cocßal ut chexqßuiânk toj retal nak tânujak li ruchichßochß. Lâex textaklânk saß xbên chixjunil li cßaßru cuan. Textaklânk saß xbêneb chixjunil li xul li cuanqueb saß li haß joß ajcuiß li cuanqueb chiru choxa ut li cuanqueb saß ruchichßochß, chan.\n29. Ut quixye ajcuiß: —Xinqßue êre chixjunil li acuîmk li cuan saß ruchichßochß. Xinqßue êre li acuîmk li cuan riyajil. Joßcan ajcuiß chixjunil li cheß li naûchin ut naxqßue riyajil re nak tâcuânk lê tzacaêmk.\n30. Chixjunil li rax pim xinqßue chokß re xtzacaêmkeb li xul li cuanqueb saß ruchichßochß. Xinqßue ajcuiß reheb li xul li nequeßrupupic chiru choxa ut reheb chixjunileb li nequeßxjucuqui rib saß chßochß. Xinqßue chixjunil li rax pim chokß re lix tzacaêmkeb li xul. Ut quicßulman joß quixye li Dios.Ut li Dios quiril nak tzßakal re ru chixjunil li quixbânu. Ut qui-oc li kßojyîn ut quisakêu. Aßan li xcuak li cutan.\n31. Ut li Dios quiril nak tzßakal re ru chixjunil li quixbânu. Ut qui-oc li kßojyîn ut quisakêu. Aßan li xcuak li cutan.\n1. Joßcaßin ut nak quixchoy li Dios xyîbanquil li choxa ut li ruchichßochß ut chixjunil li cßaßru cuan.\n2. Nak ac xbânu chixjunil li cßanjel aßin, li Dios quihilan saß xcuuk li cutan.\n3. Li Dios quirosobtesi li xcuuk li cutan ut quixsantobresi xban nak saß li cutan aßan quihilan riqßuin chixjunil li cßanjel li quixbânu.\n4. Joßcaßin nak quiyîbâc chak li choxa ut li ruchichßochß xban li Dios. Saß li cutan nak li Kâcuaß Dios quixyîb li choxa ut li ruchichßochß,\n5. toj mâcßaß li acuîmk ut mâcßaß li pim xban nak li Kâcuaß Dios toj mâjiß quixqßue li hab saß xbên li ruchichßochß. Chi moco cuan ta cuînk tâtrabajînk re li chßochß.\n6. Caßaj cuiß li xbôc li chßochß natakeß re nak tixtßakresi chixjunil li chßochß.\n7. Li Kâcuaß Dios quixyîb li cuînk. Quixpacß riqßuin chßochß ut quirapu saß li rußuj re nak tixqßue lix musikß. Ut cuan chic xyußam li cuînk.\n8. Li Kâcuaß Dios quixqßue jun xnaßaj li acuîmk saß li naßajej Edén xcßabaß saß xjayal na-el cuiß chak li sakße. Ut aran quixqßue li cuînk li quixyîb.\n9. Ut li Kâcuaß Dios quixqßue chi mokc saß li naßajej aßan nabal pây ru li cheß li chßinaßus rilbal joß ajcuiß li cheß li tâûchînk re teßxtzaca. Ut saß xyi lix naßaj li acuîmk li Kâcuaß Dios quixqßue jun tôn li cheß li naqßuehoc yußam chi junelic. Ut quixqßue ajcuiß aran jun tôn li cheß re xnaubal ru li us ut li incßaß us.\n10. Saß li naßajej Edén nanumeß jun li nimaß re xtßakresinquil li acuîmk. Ut cuan câhib rok li nimaß nak quixjachi rib ut quicana câhib chi nimaß.\n11. Li xbên li nimaß Pisón xcßabaß. Aßan li nanumeß saß li tenamit Havila xcßabaß bar cuan cuiß li oro.\n12. Li oro li cuan saß li naßajej aßan kßaxal châbil. Cuan ajcuiß aran cuib pây ru li tertôquil pec bedelio ut ónice xcßabaßeb.\n13. Li xcab li nimaß Gihón xcßabaß. Aßan li nanumeß saß li tenamit Cus.\n14. Li rox li nimaß Tigris xcßabaß. Aßan li naxic saß releb sakße saß li tenamit Asiria. Li xcâ li nimaß aßan Eufrates xcßabaß.\n15. Li Kâcuaß Dios quixqßue li cuînk saß xnaßaj li acuîmk aran Edén re nak aßan tâilok re ut tixtrabaji li chßochß.\n16. Ut li Dios quixye re li cuînk: —Naru nacalou li ru chixjunil li cheß li cuan.\n17. Caßaj cuiß ru li cheß li re xnaubal ru li us ut li incßaß us incßaß naru nacalou, xban nak saß li cutan nak tâlou aßan relic chi yâl tatcâmk, chan li Dios.\n18. Li Kâcuaß Dios quixye nak incßaß us tâcuânk li cuînk xjunes. —Tinqßue junak rochben re tâtenkßânk re, chan.\n19. Li Kâcuaß Dios quixyîb riqßuin chßochß chixjunil li xul cuanqueb saß li pim. Quixyîb ajcuiß chixjunileb li xul li nequeßrupupic. Quixcßameb chak li xul riqßuin laj Adán re nak târil chanru lix cßabaßeb tixqßue. Ut laj Adán quixqßueheb xcßabaßeb chixjunileb li xul.\n20. Quixqßue xcßabaßeb chixjunileb li quetômk joß ajcuiß li xul li cuanqueb saß qßuicheß ut eb li xul li nequeßrupupic. Ut toj mâcßaß junak rochben re tâtenkßânk re laj Adán.\n21. Li Kâcuaß Dios quixcuartesi laj Adán. Nak sa xcuara laj Adán, li Dios quirisi jun xbakel, costilla xcßabaß. Ut quixtzßap ru chi us lix tibel li bar quirisi cuiß lix costilla.\n22. Li Kâcuaß Dios quixyîb jun li ixk riqßuin li costilla li quirisi riqßuin li cuînk. Ut quixqßue li ixk aßan chokß rochben li cuînk.\n23. Nak laj Adán quiril li ixk, quixye: —Li ixk aßin riqßuin lin bakel ut riqßuin lin tibel yîbanbil. Ut lix cßabaß tâqßuemânk, aßan ixk xban nak riqßuin li cuînk isinbil, chan.\n24. Joßcan nak li cuînk tixcanab lix naß ut lix yucuaß. Ut tixlakßab rib riqßuin li rixakil. Ut junajakeb chic chi ribileb rib.Laj Adán ut li rixakil tßustßûqueb nak cuanqueb. Ut incßaß nequeßxutânac.\n25. Laj Adán ut li rixakil tßustßûqueb nak cuanqueb. Ut incßaß nequeßxutânac.\n1. Us xak re li cuînk li incßaß naxcßûluban xtacchiß li incßaß useb xnaßleb. Us xak re li cuînk li incßaß naxjunaji rib riqßuineb laj mâc chi moco naxjunaji rib riqßuineb li nequeßhoboc re li Kâcuaß Dios.\n2. Nasahoß ban xchßôl riqßuin lix chakßrab li Kâcuaß. Cuan lix chakßrab li Dios saß xchßôl chi kßek chi cutan.\n3. Li cuînk aßan chanchan jun li cheß aubil chire li rok haß. Li cheß aßan incßaß nachakic. Naûchin saß xkßehil ut lix xak incßaß nakßanoß ru. Ut li narûchin nachêcoß chi châbil. Joßcan nak li cuînk li naxcßoxla lix chakßrab li Dios, us na-el riqßuin chixjunil li naxbânu.\n4. Moco joßcaneb ta li incßaß useb xnaßleb. Eb aßan chanchaneb lix mokoj ixim li nacßameß xban ikß.\n5. Li incßaß useb xnaßleb incßaß teßcolekß chiru li rakba âtin tâchâlk saß xbêneb. Teßqßuehekß ban chixtojbal rix lix mâqueb. Li Dios târisiheb laj mâc saß xyânkeb li tîqueb xchßôl.Li Kâcuaß Dios na-iloc reheb li tîqueb xchßôl, ut li incßaß useb xnaßleb teßsachekß.\n6. Li Kâcuaß Dios na-iloc reheb li tîqueb xchßôl, ut li incßaß useb xnaßleb teßsachekß.\n1. Aßan aßin li âtin li quixye laj Salomón, li ralal laj David li quicuan chokß rey saß li tenamit Israel.\n2. Cuan xyâlal li âtin li quixye re nak tixtenkßa jalan chic chixtaubal xnaßleb ut chixtaubal li us. Ut re ajcuiß xtenkßanquileb chixtaubal ru li âtin junjûnk li chßaßaj xtaubal ru.\n3. Eb li âtin aßin teßxtenkßaheb li cristian chixnaubal bar cuan li us ut bar cuan li incßaß us. Tixtenkßaheb chi cuânc saß tîquilal ut chi cuânc saß châbilal.\n4. Ut tixtenkßaheb ajcuiß chi cuânc xcßaßuxeb li incßaß nequeßxnau cßoxlac. Ut naxqßue xnaßlebeb li toj sâjeb re nak teßxcßoxla chi us cßaßru teßxbânu.\n5. Li ani cuan xnaßleb ut sêb xchßôl chixqßuehak retal li âtin aßin re nak tixtau xtzßakob lix naßleb.\n6. Ut re ajcuiß nak tixtau ru li âtin li nequeßxye li cuanqueb xnaßleb, li âtin li chßaßaj xtaubal ru.\n7. Li ani târaj tâcuânk xnaßleb, tento nak tixxucua ru li Kâcuaß. Eb li mâcßaßeb xnaßleb nequeßxtzßektâna li châbil naßleb ut nequeßxtzßektâna ajcuiß lix kßusbaleb.\n1. Sa' li hu a'in tz'îbanbil retalil jo' q'uialeb lix xe' xtônal li Jesucristo. Li Jesucristo ralal xc'ajol li rey David ut ralal xc'ajol ajcui' laj Abraham.\n2. Laj Abraham, a'an xyucua' laj Isaac. Laj Isaac, a'an xyucua' laj Jacob. Ut laj Jacob, a'an xyucua' laj Judá jo' eb ajcui' li ras ut li rîtz'in.\n3. Ut laj Judá ut lix Tamar, a'aneb xna' xyucua'eb laj Fares ut laj Zara. Laj Fares, a'an xyucua' laj Esrom. Ut laj Esrom, a'an xyucua' laj Aram.\n4. Ut laj Aram, a'an xyucua' laj Aminadab. Ut laj Aminadab, a'an xyucua' laj Naasón. Ut laj Naasón, a'an xyucua' laj Salmón.\n5. Ut laj Salmón ut lix Rahab, a'aneb xna' xyucua' laj Booz. Laj Booz ut lix Rut, a'aneb xna' xyucua' laj Obed. Ut laj Obed, a'an xyucua' laj Isaí.\n6. Ut laj Isaí, a'an xyucua' li rey David. Ut li rey David, a'an lix yucua' laj Salomón riq'uin li ixk li quicuan chok' rixakil laj Urías.\n7. Ut laj Salomón, a'an xyucua' laj Roboam. Ut laj Roboam, a'an xyucua' laj Abías. Ut laj Abías, a'an xyucua' laj Asa.\n8. Ut laj Asa, a'an xyucua' laj Josafat. Ut laj Josafat, a'an xyucua' laj Joram. Ut laj Joram, a'an xyucua' laj Uzías.\n9. Ut laj Uzías, a'an xyucua' laj Jotam. Ut laj Jotam, a'an xyucua' laj Acaz. Ut laj Acaz, a'an xyucua' laj Ezequías.\n10. Ut laj Ezequías, a'an xyucua' laj Manasés. Ut laj Manasés, a'an xyucua' laj Amón. Ut laj Amón, a'an xyucua' laj Josías.\n11. Ut laj Josías, a'an xyucua' laj Jeconías jo' eb ajcui' li rîtz'in. Eb a'an que'cuan sa' eb li cutan nak eb laj Israel que'chape' ut que'c'ame' aran Babilonia.\n12. Ut nak ac chapbileb chak xbaneb laj Babilonia, laj Jeconías quicuan li ralal. Ut a'an laj Salatiel. Ut laj Salatiel, a'an xyucua' laj Zorobabel.\n13. Ut laj Zorobabel, a'an xyucua' laj Abiud. Ut laj Abiud, a'an xyucua' laj Eliaquim. Ut laj Eliaquim, a'an xyucua' laj Azor.\n14. Ut laj Azor, a'an xyucua' laj Sadoc. Ut laj Sadoc, a'an xyucua' laj Aquim. Ut laj Aquim, a'an xyucua' laj Eliud.\n15. Ut laj Eliud, a'an xyucua' laj Eleazar. Ut laj Eleazar, a'an xyucua' laj Matán. Ut laj Matán, a'an xyucua' laj Jacob.\n16. Ut laj Jacob, a'an xyucua' laj José, xbêlom lix María. Ut lix María, a'an lix na' li Jesús. Ut li Jesús, A'an li Cristo.\n17. Câlaju têp li ralal xc'ajol laj Abraham quicuan toj nak quiyo'la laj David. Ac cuan câlaju têp li ralal xc'ajol laj David nak que'c'ame' aran Babilonia. Ut chirix chic a'an, quicuan cui'chic câlaju têp li ralal xc'ajol chalen toj nak quiyo'la li Cristo.\n18. Ut lix yo'lajic li Jesucristo, jo'ca'in nak quicuan: Lix María lix na' li Jesús ac tz'âmanbil xban laj José. Toj mâji' neque'xlak'ab rib nak lix María quicana chi yaj aj ixk xban xcuanquil li Santil Musik'ej.\n19. Ut xban nak tîc xch'ôl laj José, li ac xtz'âman re, inc'a' quiraj xc'utbal xxutân lix María. Xraj raj xcanabanquil chi mukmu.\n20. Ut yô chixc'oxlanquil a'in laj José nak jun lix ángel li Kâcua' quixc'utbesi rib chiru sa' xmatc' ut quixye re: -At José, ralalat li rey David, matc'oxlac chixc'ambal lix María chok' âcuixakil. A'an xcana chi yaj aj ixk xban xcuanquil li Santil Musik'ej.\n21. Tâcuânk jun lix c'ula'al ch'ina têlom. Ut Jesús tâq'ue chok' xc'aba' xban nak a'an tâcolok re lix tenamit sa' lix mâqueb, chan.\n22. Chixjunil a'an quic'ulman re nak tâtz'aklok ru li quixye li profeta Isaías jo' nak quiyehe' re xban li Kâcua'.\n23. A'an a'in li quixye: Jun xka'al toj mâji' cuanjenak riq'uin cuînk tâcuânk lix c'ula'al ch'ina têlom. Ut Emanuel tâq'uehek' chok' xc'aba'. (Isa. 7:14) Chi jalbil ru Emanuel naraj naxye "Li Dios cuan kiq'uin".\n24. Nak qui-aj ru laj José, quixbânu li c'a'ru quiyehe' re xban lix ángel li Kâcua' sa' xmatc'. Quixc'am lix María sa' rochoch.Abanan inc'a' quicuan riq'uin toj quiyo'la li xbên c'ula'al. Ut Jesús quixq'ue chok' xc'aba'.\n25. Abanan inc'a' quicuan riq'uin toj quiyo'la li xbên c'ula'al. Ut Jesús quixq'ue chok' xc'aba'.


2 TESALONICENSES 1 KEK - Li Xcab Hu li Quixtzˈi̱ba li San - Bible Gateway\n2 TESALONICENSES 1 Kekchi (KEK)\nLi Xcab Hu li Quixtzˈi̱ba li San Pablo reheb laj Tesalónica\n1 La̱in laj Pablo. Cuochben laj Silvano ut laj Timoteo nak yo̱co chixtzˈi̱banquil li hu aˈin e̱riqˈuin la̱ex laj pa̱banel li cuanquex aran Tesalónica. La̱ex rehex chic li Dios li kaYucuaˈ ut rehex chic li Ka̱cuaˈ Jesucristo. 2 Aˈ taxak li usilal ut li tuktu̱quilal chicua̱nk e̱riqˈuin, li naxqˈue li Dios li kaYucuaˈ ut li Ka̱cuaˈ Jesucristo.\nLi Ka̱cuaˈ Jesucristo ta̱cha̱lk chi rakoc a̱tin\n3 Ex inherma̱n, incˈaˈ nakacanab xbantioxinquil chiru li Dios saˈ e̱cˈabaˈ la̱ex. Tento takabantioxi chiru li Dios xban nak yo̱ chi cacuu̱c e̱chˈo̱l saˈ le̱ pa̱ba̱l ut kˈaxal cuiˈchic nequera e̱rib che̱ribil e̱rib. 4 Joˈcan nak kˈaxal sa saˈ kachˈo̱l chixserakˈinquil resil le̱ pa̱ba̱l reheb li nequeˈpa̱ban re li Dios yalak bar. Nakaye reheb chanru nak nequexpa̱ban chi anchal e̱chˈo̱l ut cau e̱chˈo̱l nak yo̱quex chixcuybal xnumsinquil li raylal ut li ra xi̱cˈ. 5 Xban nak nequecuy xnumsinquil li raylal nacˈutun nak li Dios yo̱ che̱tenkˈanquil. Li Dios ta̱rakok a̱tin saˈ ti̱quilal. Tento nak te̱cuy li raylal re nak li Dios tixye nak e̱cˈulub oc saˈ lix nimajcual cuanquilal ut saˈ xcˈabaˈ ajcuiˈ aˈan nak yo̱quex chixcˈulbal li raylal. 6 Kˈaxal ti̱c xchˈo̱l li Dios. Joˈcan nak tixqˈue raylal saˈ xbe̱neb li nequeˈrahobtesin e̱re. 7 Abanan la̱ex li yo̱quex chixcˈulbal raylal, li Dios texqˈue chi hila̱nc kochben la̱o ut incˈaˈ chic takacˈul raylal. Aˈin ta̱cˈulma̱nk nak li Ka̱cuaˈ Jesucristo tixcˈutbesi chak rib nak ta̱cha̱lk toj saˈ choxa. Ta̱cha̱lk rochbenakeb chak lix ángel li cuanqueb xcuanquil. 8 Chanchan li rakˈ xam nak ta̱cha̱lk li Ka̱cuaˈ Jesucristo riqˈuin xnimal xlokˈal chi rakoc a̱tin. Tixqˈueheb chixtojbal xma̱queb li ani incˈaˈ nequeˈpa̱ban re li Dios joˈ ajcuiˈ li ani incˈaˈ nequeˈraj rabinquil resilal li colba‑ib li naxqˈue li Ka̱cuaˈ Jesucristo. 9 Lix tojbal rixeb lix ma̱c li tixqˈue, aˈan li sachc chi junelic nak teˈisi̱k chiru li Ka̱cuaˈ Jesucristo ut chiru lix nimal xlokˈal ut lix cuanquilal. 10 Chixjunil aˈin ta̱cˈulma̱nk saˈ li cutan nak tol‑e̱lk cuiˈchic li Ka̱cuaˈ Jesucristo. Saˈ li cutan aˈan li Jesucristo ta̱lokˈoni̱k xbaneb chixjunileb li nequeˈpa̱ban re. La̱ex cuanquex saˈ xya̱nkeb aˈan. Rehex chic li Cristo xban nak ac xepa̱b li xya̱lal li xkachˈolob che̱ru. 11 Joˈcan nak junelic nocotijoc che̱rix ut nakatzˈa̱ma chiru li Dios nak cha̱bilakex taxak re nak e̱cˈulubak cua̱nc chokˈ ralal xcˈajol li Dios. Nakatzˈa̱ma chiru nak riqˈuin taxak xnimal xcuanquil, textenkˈa chixba̱nunquil li us re nak tzˈakalak re ru le̱ yehom e̱ba̱nuhom saˈ xcˈabaˈ le̱ pa̱ba̱l. 12 Nocotijoc che̱rix re nak la̱ex junelic te̱nima xlokˈal li Ka̱cuaˈ Jesucristo. Ut la̱ex tex‑oxlokˈi̱k ajcuiˈ xban nak rehex chic li Cristo. Aˈ taxak li Dios ut li Ka̱cuaˈ Jesucristo riqˈuin xnimal rusilal chitenkˈa̱nk e̱re re nak joˈcan taxak chi‑uxma̱nk.


1 Ut kik’ulman naq li ras laj Jared (anajwan li jukub’ li ke’kawresiman, waqxaqib’ rajlankileb’) xko’o sa’ li tzuul, a’ li tzuul Xelem ke’xye re, xb’aan xteram q’axal nim, ut kixha’resi chaq sa’ jun li pek waqlaju chi kok’ pek; ut saqeb’ ut lemeb’ ru, chanchan saq ruhil lem; ut kixk’am sa’ ruq’ toj sa’ xb’een li tzuul, ut ki’elajin wi’chik chiru li Qaawa’, ut kixye:\n2 At Qaawa’, kaye naq tento naq sutsuuqo xb’aan li b’uut’iha’. K’e reetal anajwan, at Qaawa’, ut matjosq’o’ rik’in laa moos xb’aan xq’unal lix metz’ew chawu; xb’aan naq naqanaw naq laa’at santat ut nakatwan chaq sa’ choxa, ut naq laa’o moko k’ulub’ejo ta chawu; xb’aan li at’ane’k, bak qe naq ink’a’ us xookana chi junajwa; a’b’anan, at Qaawa’, kak’e qe jun aataqlahom naq tento taqapatz’ aak’ab’a’, re naq aawik’in taaruuq taqak’ul jo’ chanru li qajom.\n3 K’e reetal, at Qaawa’, koohaasak’ xb’aan qamaa’usilal, ut koohaatiikisi chaq, ut chiru xk’ihal li chihab’ a’in koowan sa’ li yamyookil ch’och’; a’b’anan akawuxtaana qu. At Qaawa’, chinaawil taxaq rik’in xtoq’ob’ankil wu, ut chasutq’isi taxaq laa josq’il sa’ xb’een chaq li tenamit a’in, ut maakanab’ naq te’xik chiru xjosq’il li chamal ha’ a’in sa’ q’ojyin; chak’ehaq b’an reetal li k’a’aq re ru a’in kinha’resi chaq sa’ li pek.\n4 Ut ninnaw, at Qaawa’, naq wan anchal aaawankilal, ut nakatru chixb’aanunkil jo’ k’ihal li nakawaj choq’ re xchaab’ilal li winq; jo’kan ut ch’e’eb’ taxaq li pek a’in, at Qaawa’, rik’in li ru’uj aawuq’, ut kawresiheb’ re te’ruuq chi lemtz’unk chaq sa’ q’ojyin; ut te’lemtz’unq choq’ qe sa’eb’ li jukub’ li kiqakawresi, re naq taawanq qasaqen naq taqaq’ax ru li palaw.\n5 K’e reetal, at Qaawa’, nakatru chixb’aanunkil a’in. Naqanaw naq nakatru chixk’utb’al xnimal ru li wankilal, li achanchan yal ka’ch’in chiru xk’a’uxleb’ li winq.\n6 Ut kik’ulman naq chirix naq li ras laj Jared kixye li aatin a’in, k’ehomaq reetal, li aQaawa’ kixye’ li ru’uj ruq’ ut kixch’e’ chixjunjunqaleb’ li pek rik’in li ru’uj ruq’. Ut ki’isiik chaq li btz’apleb’ t’ikr chiru rilob’aal li ras laj Jared, ut kiril li ru’uj ruq’ li Qaawa’, ut chanchan ru’uj ruq’ junaq winq, chanchan tib’elej ut kik’elej; ut li ras laj Jared kit’ane’ chiru li Qaawa’, xb’aan naq kikete’ xb’aan xiw.\n7 Ut li Qaawa’ kiril naq li ras laj Jared t’anenaq chaq chi ch’och’; ut li Qaawa’ kixye re: Waklin, k’a’ut naq xatt’ane’?\n8 Ut a’an kixye re li Qaawa’: Kiwil li ru’uj ruq’ li Qaawa’, ut kinxuwak maare anchal tinixsak’; xb’aan naq moko kinnaw ta naq li Qaawa’ wan xtib’el ut xkik’el.\n9 Ut li Qaawa’ kixye re: Xb’aan aapaab’aal naq kawil naq tink’ul sa’ inb’een atib’elej ut kik’elej; ut maajun wa kichal junaq winq chiwu rik’in xq’axalil lix paab’aal jo’ laa’at; xb’aan naq wi ta ink’a’ jo’kan moko katru ta raj chirilb’al li ru’uj wuq’. Ma wan chik k’a’ru xawil?\n10 Ut kichaq’ok: Ink’a’, Qaawa’, k’ut aawib’ chiwu.\n11 Ut li Qaawa’ kixye re: Ma nakapaab’ li aatin li tinye?\n12 Ut kichaq’ok: Yaal, Qaawa’, ninnaw naq nakaye li yaal, xb’aan naq laa’at jun Dios re yaal, ut aink’a’ nakatru chi tik’ti’ik.\n13 Ut chirix naq kixye li aatin a’in, k’ehomaq reetal, li Qaawa’ akixk’ut rib’ chiru, ut kixye: bRik’in naq nakanaw li k’a’aq re ru a’in tojb’il aawix chiru li t’ane’k; jo’kan naq k’amb’ilat wi’chik chiwu; jo’kan naq cnink’ut wib’ chawu.\n14 K’e reetal, laa’in li kikawresiman chalen chaq sa’ xk’ojlajik li ruchich’och’ re axtojb’al rix lin tenamit. K’e reetal, laa’in li Jesukristo. Laa’in li bYuwa’b’ej ut li K’ajolb’ej. Wik’in laa’in te’wanq cxyu’am chixjunileb’ li winq, ut a’anaq chi junelik, eb’ ajwi’ a’an li te’paab’anq re lin k’ab’a’; ut te’ok a’an choq’ dwalal ut inrab’in.\n15 Ut maajun wa xink’ut wib’ chiru li winq li kinyo’ob’tesi, xb’aan naq maajun wa akinixpaab’ junaq winq jo’ laa’at. Ma nakawil naq yo’ob’tesinb’ilat jo’ chanru binjalam-uuch laa’in? Relik chi yaal, chixjunileb’ li winq ke’yo’ob’tesiik ajwi’ sa’ xtiklajik jo’ chanru injalam-uuch laa’in.\n16 K’e reetal, li xaqalil a’in, li nakawil anajwan, a’an xxaqalil ainmusiq’; ut li winq kinyo’ob’tesi jo’ chanru xxaqalil inmusiq’; ut jo’ chanru ajwi’ naq nink’utun chawu sa’ li musiq’ej tink’utunq chiru lin tenamit sa’ li tz’ejwalej.\n17 Anajwan ut, jo’ laa’in, aj Moroni, kinye naq moko taaruuq ta tink’e chi tz’aqal jun esilal chirix li k’a’aq re ru a’in li tz’iib’anb’il, chi jo’kan tz’aqalin rik’in xyeeb’al naq li Jesus kixk’ut rib’ chiru li winq a’in sa’ li musiq’ej, jo’ chanru ut chi juntaq’eet rik’in ajwi’ li xaqalil li akixk’ut wi’ rib’ chiruheb’ laj Nefita.\n18 Ut kik’anjelak chiru a’an jo’ chanru ajwi’ kik’anjelak chiruheb’ laj Nefita, ut chixjunil a’in, re naq taaruuq tixnaw li winq a’in naq a’an li Dios, xb’aan xk’ihal lix ninqal ru k’anjel kixk’ut chaq li Qaawa’ chiru.\n19 Ut sa’ xk’ab’a’ lix nawom li winq a’in ink’a’ kiru xramb’al rilb’al chirix li atz’apleb’ t’ikr; ut kiril li ru’uj ruq’ li Jesus, ut naq kiril, kit’ane’ xb’aan xxiw, xb’aan naq kixnaw naq a’an li ru’uj ruq’ li Qaawa’; ut moko xpaab’aal ta chik li kiwan, xb’aan naq kixnaw, chi maajun xwiib’al xch’ool.\n20 Jo’kan ut, rik’in naq tz’aqal re ru xnawom chirix li Dios, ink’a’ kiru kiwan chi atz’apb’il ru xb’aan li tz’apleb’ t’ikr; jo’kan naq kiril li Jesus, ut a’an kik’anjelak chiru.\n21 Ut kik’ulman naq li Qaawa’ kixye re li ras laj Jared: K’e reetal, li k’a’aq re ru a’in kawil ut kawab’i ink’a’ taakanab’ chi xik sa’ li ruchich’och’, toj reetal naq atixtaw xq’ehil naq tinnima xloq’al ink’ab’a’ sa’ li tz’ejwalej; jo’kan ut, taak’uula li k’a’aq re ru kaawil ut kaawab’i, ut maajun winq taak’ut chiru.\n22 Ut k’e reetal, naq tatchalq wik’in, taatz’iib’a ut taak’e xtz’apb’al, re naq maajun taaruuq chixk’utb’al xyaalalil; xb’aan naq taatz’iib’a sa’ jun aatinob’aal re naq ink’a’ taaruuq chi ilmank ru.\n23 Ut k’e reetal, li awiib’ chi pek a’in tink’e aawe, ut a’an taak’e ajwi’ xtz’apb’al, rochb’een li k’a’ru taatz’iib’a.\n24 Xb’aan naq k’e reetal, li aatinob’aal taatz’iib’a kinsach xyaalal; jo’kan naq sa’ li kutan k’oxlanb’il inb’aan tink’e li pek a’in chixnimob’resinkil sa’ rilob’aaleb’ li winq li k’a’aq re ru a’in taatz’iib’a.\n25 Ut chirix naq li Qaawa’ kixye li aatin a’in, kixk’ut chiru li ras laj Jared achixjunileb’ li ani wankeb’ sa’ li ruchich’och’, li wanjenaqeb’, ut jo’kan ajwi’ chixjunileb’ li te’wanq; ut moko kixrameb’ ta chiru rilob’aal, toj sa’ xmaril li ruchich’och’.\n26 Xb’aan naq kixye chaq re sa’ junxilaj kutan, naq awi a’an btaapaab’anq re, naq taaruuq chixk’utb’al cchixjunil li k’a’aq re ru chiru—taak’utmanq chiru; jo’kan naq li Qaawa’ maak’a’ kiru chixmuqb’al chiru, xb’aan naq kixnaw naq li Qaawa’ naru chixk’utb’al chixjunil li k’a’aq re ru chiru.\n27 Ut li Qaawa’ kixye re: Tz’iib’a li k’a’aq re ru a’in ut ak’e xtz’apb’al; ut sa’ li kutan k’oxlanb’il inb’aan tink’ut chiruheb’ li ralal xk’ajoleb’ li winq.\n28 Ut kik’ulman naq li Qaawa’ kixtaqla naq tixk’e chaq xtz’apb’al li wiib’ chi apek li kixk’ul chaq, ut ink’a’ tixk’ut, toj reetal naq li Qaawa’ tixk’ut chiruheb’ li ralal xk’ajoleb’ li winq.\nK’UTUL RAQAL: Jesukristo; Tz’ejwalej; Wank li kamk sa’ xb’een.\nTz. ut S. 67:10–11.\nK’UTUL RAQAL: Jesukristo—Xwanjik li Kristo rub’elaj li yu’am a’in.\nGen. 1:26–27; Mos. 7:27; Tz. ut S. 20:17–18.\nTz. ut S. 17:1.